BERJASA gesa segera bentang rang undang-undang Akta Pendanaan Politik

1. SELAIN daripada Akta Anti Lompat Parti yang hangat diperkatakan kebanyakkan Ahli Parlimen kini, saya menggesa supaya disegerakan juga pembentangan rang undang-undang yang dinamakan sebagai Akta Pendanaan Politik (APP) untuk dibentangkan dalam Parlimen seterusnya diluluskan sebelum Pilihan Raya Umum ke-15 nanti.

2. Akta Pendanaan Politik amat penting bagi memulihkan kembali kepercayaan rakyat terhadap sistem politik dan demokrasi negara. Ketiadaan undang-undang sebegini merupanakan antara punca mengapa rasuah dan politik wang berleluasa.

3. Ahli Politik memerlukan dana yang banyak untuk membiayai perjalanan kempen politik mereka sehingga terpaksa bergantung harap kepada dana yang diberikan oleh taikun-taikun perniagaan dan syarikat-syarikat korporat besar yang sudah pasti mengharapkan imbuhan sebagai timbal balik terhadap jutaan wang yang diberi kepada ahli politik.

4. Senario inilah yang memungkinkan budaya rasuah berleluasa. Ahli politik yang menang PRU kelak terasa berhutang budi dengan pendana politik mereka. Lantas segala dasar dan polisi yang bakal digubal sudah tentu tidak boleh memberi kesan terhadap sumber pendapatan taikun-taikun perniagaan ini. Sebagai contoh sekiranya kerajaan mahu melaksanakan kawalan harga hartanah atau menyekat kenaikan harga barang dalam industri dimonopoli taikun perniagaan tertentu sudah pasti tidak akan berjaya kerana rasa terhutang budi.

5. Hal yang sama berlaku apabila melibatkan keputusan untuk memberikan lesen-lesen perniagaan, kelulusan tanah dan sebagainya sudah pasti mewujudkan konflik kepentingan atau ‘conflict of interest’ yang akhirnya menidakkan sebuah ketelusan dalam proses pentadbiran dan pengurusan.

6. Kitaran ini akan berterusan. Dari satu PRU ke PRU yang lain. Implikasinya cukup besar terhadap sistem demokrasi negara. Selain membudayakan politik wang, senario ini juga menatijahkan ketidakadilan kepada parti-parti kecil dan individu yang bebas tidak diikat dengan mana-mana taikun-taikun perniagaan untuk menawarkan diri dalam pentas demokrasi di Malaysia. Ini menjadikan sistem demokrasi di Malaysia kekal cacat.

7. Tidak sepatutnya Ahli-Ahli Parlimen kita melambat-lambatkan usaha ke arah merealisasikan Akta Pendanaan Politik. 116 buah negara di dunia telah pun mempunyai akta yang serupa. Ada negara yang menyediakan geran khas untuk parti-parti politik dan ada juga kaedah penguatkusaaan bagi memastikan ketelusan semua pihak.

8. Sebagai contoh di Jerman, setiap parti berdaftar diberi dana khas setiap tahun berdasarkan jumlah undi yang diperoleh dalam pilihan raya lalu. Begitu juga dengan negara jiran kita Indonesia yang mana kerajaan pemerintah menyalurkan Bantuan Dana Partai Politik (Banpol) kepada parti politik yang menyertai pilihan raya negara itu.

9. Jiran di sebelah selatan kita pula Singapura telah menguatkuasakan undang-undang pembiayaan politik melalui Political Donations Act & Regulations sejak 2001 yang mengharamkan mana-mana parti menerima dana luar atau derma asing.

10. Di United Kingdom setiap parti wajib melaporkan kepada UK Electoral Commission jumlah derma yang diterima dari pihak lain dan ianya akan dimuat naik dan dizahirkan dalam laman web rasmi badan itu. Walaupun masih banyak kritikan terhadap prosesnya tetapi sekurang-kurangnya memberi indikator ketelusan atau ‘transparency’ dalam proses pendanaan politik dan mengurangkan risiko konflik kepentingan.

11. Di Ireland pula Perlembagaan negara itu telah dipinda untuk mewujudkan sebuah daftar penderma korporat yang mewajibkan semua identiti penderma kepada parti politik didedahkan dan mana-mana projek kerajaan tidak boleh dianugerahkan secara langsung kepada penderma korporat ini dalam tempoh tertentu. Sekiranya ada jumlah projek perlu didedahkan kepada umum.

12. Manakala di Australia, setiap parti politik diwajibkan melapor kepada Australian Electoral Commission (AEC) dana yang diterima setiap tahun dan senarai penderma disiarkan kepada umum. Malah di Afrika Selatan pun padatahun lalu sudah meluluskan Political Party Funding Bill sebuah rang undang-undang berkenaan pembiayaan politik.

13. Maka sudah tiba masanya untuk Ahli-Ahli Parlimen di Malaysia mendesak secara tegas untuk pihak kerajaan membentangankan rang undang-undang Akta Pendanaan Politik ini demi membuktikan keseriusan semua pihak untuk membebaskan tanah air ini daripada barah rasuah dan politik wang seterusnya memberi nafas baharu landskap politik negara yang lebih telus, adil dan saksama.

Hazwan Mohamad,
Ketua Penerangan
Parti BERJASA Malaysia.


Sindiket salah guna nama Maahad Imtiyaz kutip sumbangan

BANGI, 23 Muharram 1442H, Jumaat – Pihak Maahad Imtiyaz menggesa orang ramai agar tidak terpedaya dengan sindiket kutipan sumbangan wakaf pembelian al-Quran untuk pelajar maahad tersebut, yang dipercayai berlaku sejak Ogos lalu.

Pengetuanya, Ustaz Haidar Mahmud memaklumkan, maahad  berkenaan pernah memberi keizinan kepada sebuah syarikat yang menawarkan khidmat mencari pewakaf untuk mewakafkan al-Quran iaitu syarikat MXE Distributor, namun kutipan itu hanya berlangsung pada bulan Julai sahaja.

Katanya, pihak syarikat MXE Distributor juga telah selesai menyerahkan sebanyak 84 buah al-Quran kepada pelajar Maahad Imtiyaz, seperti yang dipersetujui pada 29 Julai.

Bagaimanapun, beliau berasa terkejut apabila menerima beberapa panggilan daripada orang ramai bermula Ogos hingga September bahawa kutipan itu masih dijalankan oleh pihak tidak bertanggungjawab dengan menyalahgunakan nama Maahad Imtiyaz dan MXE Distributor.

“Surat keizinan yang saya keluarkan untuk mengutip sumbangan wakaf al-Quran masih digunakan oleh beberapa individu yang tidak bertanggungjawab dengan tujuan untuk mengutip duit daripada orang ramai.

“Mereka menggunakan nama MXE Distributor. Saya juga telah mengadukan perkara ini beberapa kali kepada pihak MXE Distributor. Namun masalah ini masih berlaku,” katanya.

Bimbang dengan keadaan itu, Ustaz Haidar membuat laporan polis bagi menafikan penglibatan Maahad Imtiyaz dalam sindiket penipuan ini.

Katanya, MXE Distributor turut membuat laporan polis berikutan kejadian berkenaan.

“Orang ramai yang tahu kutipan itu masih berjalan boleh laporkan kepada pihak polis. Kerana kita bimbang ‘scam’ ini akan berleluasa.

“Kesannya, orang ramai akan mulai ragu-ragu untuk menyumbang jika scam berbentuk penipuan sumbangan begini tidak dibanteras segera,” katanya ketika dihubungi Ismaweb.net, hari ini.

Pada masa sama, beliau turut meminta orang ramai supaya berhati-hati dan cakna akan sumbangan yang ingin diberikan.

“Pastikan surat diberi itu surah yang sah. Segala maklumat sahih dan benar. Dapatkan kepastian dari pihak sepatutnya,” katanya lagi.


Harga barang naik: Perlukah rakyat kibar bendera putih lagi?

BANGI, 28 Rabiulakhir 1443H, Jumaat – Bagaikan jatuh ditimpa tangga, rakyat sekali lagi berdepan saat getir susulan kenaikan harga barang keperluan harian ketika era pandemik COVID-19.

Lantaran itu, Presiden Pertubuhan Kebajikan Darul Islah Malaysia (PERKID), Ustaz Masridzi Sat menggesa kerajaan menjawab beberapa persoalan berhubung langkah bagi menangani isu ini yang dilihat membebankan rakyat.

“Apakah strategi kerajaan untuk membantu rakyat. Apakah kepatuhan rakyat mematuhi SOP selama ini dibayar dengan disusahkan lagi. Berapa banyak kesusahan lagi yang perlu ditanggung oleh rakyat.

“Berapa banyak kes bunuh diri dan bankrap lagi akan berlaku. Adakah bendera putih akan dikibarkan sekali lagi,” soal beliau.

Ustaz Masridzi menegaskan walau apa pun alasan, sememangnya tugas para pemimpin dan pihak berkuasa yang diberi gaji, jawatan, pingat, kuasa serta peruntukan untuk menunaikan aku janji sumpah yang dilafazkan untuk menolong rakyat.

Naib Pengerusi Pertubuhan-Pertubuhan Pembela Islam (PEMBELA) itu tidak menolak kemungkinan pihak berkenaan akan ‘ditolak’ rakyat sekiranya tidak berusaha menangani isu tersebut sebaiknya.

“Jangan sampai PRU15 diboikot kerana rakyat kecewa, muflis dan kebuluran,” katanya.


Apa motif DAP mahu mansuh Akta Hasutan 1948?

BANGI, 14 Rabiulakhir 1442H, Isnin – Kesungguhan parti tamak haloba DAP untuk memastikan kerajaan memansuhkan Akta Hasutan 1948 menimbulkan tanda tanya, kata penganalisis politik, Dr Kamarul Zaman Yusoff.

Pada hari ini sahaja, dua Ahli Parlimen daripada parti itu bertanya mengenai status pemansuhan Akta Hasutan 1948 di Parlimen.

Katanya, satu adalah soalan daripada Ahli Parlimen Batu Kawan, Kasthuriraani Patto yang meminta Menteri Dalam Negeri menyatakan apakah status pemansuhan Akta Hasutan 1948, Akta Rahsia Rasmi 1972, Akta Mesin Cetak dan Penerbitan 1984 dan Seksyen 233 Akta Komunikasi dan Multimedia 1998.

Selain itu, Kasthuri turut meminta maklumat mengenai bilangan kes dalam siasatan, dakwaan dan sabitan serta usaha untuk menggantikan akta-akta berkenaan dengan undang-undang yang lebih saksama dan progresif.

Selain Kasthuri, Ahli Parlimen Bukit Gelugor, Ramkarpal Singh turut mengajukan soalan mengenai akta sama.

Ramkarpal meminta Menteri Dalam Negeri menyatakan sama ada kerajaan akan memansuhkan atau meminda Akta Hasutan 1948 dan sekiranya tidak, sama ada akta tersebut akan dipinda untuk sekurang-kurangnya mengiktirafkan niat (intention) tertuduh sebagai satu pembelaan.

Mengulas perkara itu, Dr Kamarul mempersoalkan mengenai tujuan Ahli-Ahli Parlimen DAP yang dilihat bersungguh-sungguh mahu memansuhkan Akta Hasutan 1948.

“DAP sebelum ini dakwa mereka hormat kepada bahasa kebangsaan (Perkara 152), kedudukan istimewa orang Melayu (Perkara 153) dan kedaulatan Raja-Raja Melayu (Perkara 181).

“Jika benar mereka hormat kepada perkara-perkara ini sepatutnya kekalkanlah Akta Hasutan 1948 kerana melalui Akta Hasutan 1948 perkara-perkara ini dilindungi daripada dipersoalkan.

“Atau ini ada kaitannya dengan 70 laporan polis yang dibuat ke atas Persatuan New Youth Universiti Malaya (UMANY) baru-baru ini, atas dakwaan mencabar kuasa Yang di-Pertuan Agong?,” soalnya dalam satu kenyataan, hari ini.

Januari lalu, kerajaan Pakatan Harapan (PH) mengumumkan akan meneruskan kajian untuk meminda beberapa akta di bawah Kementerian Dalam Negeri (KDN) termasuk Akta Hasutan, Akta Kesalahan Keselamatan (Langkah-langkah Khas) 2012 (Sosma) dan Akta Pencegahan Jenayah 1959 (Poca).

Namun, pada Julai, Menteri Dalam Negeri, Datuk Seri Hamzah Zainuddin menegaskan, kerajaan tidak akan memansuhkan Akta Hasutan 1948 selepas mengambil kira struktur masyarakat terdiri daripada pelbagai agama dan bangsa di negara ini.

Katanya, tindakan memansuhkan akta itu dikhuatiri boleh menjejaskan keselamatan dan ketenteraman awam susulan tindakan mana-mana pihak menyebarkan maklumat atau berita berunsur hasutan melalui media sosial secara tidak bertanggungjawab.

Berdasarkan statistik, terdapat trend peningkatan kes dua tahun kebelakangan ini yang melibatkan kesalahan menghasut terhadap institusi diraja, kaum, agama dan hak, taraf, kedudukan, keistimewaan atau hak kedaulatan yang dilindungi oleh Bahagian 3 Perlembagaan Persekutuan atau Perkara 152, 153 dan 181 Perlembagaan Persekutuan.


Harga RON95, diesel kekal

KUALA LUMPUR, 21 Syawal 1442H, Rabu – Harga runcit petrol RON97 naik dua sen seliter manakala harga runcit RON95 dan diesel kekal, masing-masing pada RM2.05 dan RM2.15 seliter bagi tempoh 3 hingga 9 Jun.

Kementerian Kewangan dalam kenyataan hari ini memaklumkan, harga baharu petrol RON97 bermula esok ialah RM2.63 seliter.

Menurut kenyataan itu, harga berkenaan adalah berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. -Bernama


Kempen BMF wajar diangkat sebagai agenda nasional

BANGI, 12 Jamadilakhir 1443H, Sabtu – Bukan sekadar berlegar di peringkat pengguna semata-mata, Kempen Beli Produk Muslim atau ‘Buy Muslim First’ (BMF) sepatutnya sudah menjadi agenda kerajaan negeri dan Persekutuan.

Bahkan, roh kempen itu juga sewajarnya menjadi paksi kepada dasar-dasar kerajaan selain turut diangkat sebagai agenda nasional, kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

“Ya lah, yang dahulunya sibuk menempel di program-program BMF anjuran NGO adalah orang-orang politik yang hari ini sudah menjadi kerajaan pun.

“Sebenarnya, jika kempen BMF ini dijadikan agenda nasional utama kepada dasar-dasar kerajaan, maka banyak perkara yang mampu kita selesaikan dalam jangka masa panjang, seperti isu Tanah Rizab Melayu,” katanya dalam kenyataan, hari ini.

Aminuddin turut berterima kasih pada Jabatan Mufti Negeri Pahang dan Jabatan Agama Islam Pahang atas usaha proaktif yang meletakkan agenda BMF ke tahap lebih tinggi, termasuk menekankan kempen itu melalui platform khutbah Jumaat.

Beliau berkata, usaha Jabatan Agama Islam Pahang dan Jabatan Mufti negeri itu telah menjadikannya sebagai contoh untuk diikuti oleh negeri-negeri lain.

“Platform di khutbah Jumaatlah sebenarnya yang terbaik untuk menerangkan bagaimana BMF mampu memanfaatkan umat Islam secara keseluruhannya dan memperbetulkan segala salah faham yang selama ini timbul.

“Teks dalam khutbah Jumaat negeri Pahang ini sangat cermat dan cantik susun katanya bagi menyeru umat Islam istiqamah dengan BMF. Saya tidak tahulah kalau ada juga yang ‘panas hati’.

“Ada yang mencadangkan kepada saya, agar kita buat pelancaran BMF secara besar-besaran kali kedua bagi membangkitkan gelombang semangat memperkasakan ekonomi muslim. Idea yang menarik. Apa pendapat anda?,” soalnya.

Semalam, teks khutbah Jumaat di Pahang menyeru umat Islam supaya istiqamah mengutamakan membeli produk keluaran muslim yang akan memberikan kepada umat Islam itu sendiri.

Khutbah itu menyebut dengan jelas bahawa BMF bukanlah slogan untuk memboikot produk ‘non muslim’, tetapi bagi memberi kesedaran kepada umat Islam agar mengutamakan membeli produk muslim bagi memberikan kebaikan kepada umat Islam.

“Apabila para peniaga muslim itu bertambah maju, maka mereka dapat mengeluarkan zakat dan bersedekah untuk kebaikan umat Islam. Perkara ini sepatutnya menjadi amalan sepanjang hayat dalam hidup kita, bukan bermusim,” kata khutbah.


UMNO Selangor nafi desak Rafizi letak jawatan

BANGI, 4 Zulhijjah 1444H, Jumaat – Badan Perhubungan UMNO Selangor menafikan ada mengeluarkan surat yang mendesak Menteri Ekonomi, Rafizi Ramli melepaskan jawatan beliau.

UMNO Selangor dalam kenyataan semalam memaklumkan, surat itu adalah palsu dan fitnah terhadap kepimpinan parti di negeri berkenaan.

“Berita palsu seumpama ini sememangnya mempunyai agenda jahat untuk menjejaskan imej dan reputasi kepimpinan Badan Perhubungan UMNO Selangor serta Kerajaan Perpaduan dalam menghadapi Pilihan Raya Negeri Selangor yang akan datang.

“Badan Perhubungan UMNO Selangor terus komited bagi mengukuhkan kestabilan politik tanah air serta menyambut baik kerjasama dalam Kerajaan Perpaduan ini,” katanya.

Terdahulu, tular sekeping surat bertarikh 22 Jun yang menggunakan kepala surat Badan Perhubungan UMNO Selangor ditujukan kepada Presiden parti, Datuk Seri Ahmad Zahid Hamidi.


Tempelak pencapaian MCA sekadar lakonan Guan Eng?

BANGI, 29 Jamadilakhir 1442H, Khamis – Menjelang perayaan Tahun Baru Cina, Lim Guan Eng dengan tidak semena-mena mempersoalkan apa pencapaian serta sumbangan MCA selama 60 tahun pemerintahan, dan membanggakan diri terhadap pencapaian Pakatan Harapan (PH) dalam masa setahun untuk masyarakat Cina di negara ini.

Guan Eng mendakwa, masyarakat Cina kecewa apabila peruntukan untuk Sekolah Menengah Persendirian Cina (SMPC) dan tiga kolej swasta Cina tiada dalam senarai belanjawan kerajaan Perikatan Nasional (PN), seperti mana ketika PH memerintah.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, dakwaan Setiausaha Agung parti tamak haloba DAP itu dipertikaikan kerana terdapat institusi pendidikan mereka yang masih menerima sokong dana dalam jumlah yang besar.

“Tidakkah kerajaan sekarang yang dianggotai MCA telah menyumbang sebanyak RM58 juta untuk Universiti Tunku Abdul Rahman (UTAR) pada Mei 2020. Bahkan jumlah ini adalah lebih besar daripada zaman PH.

“Apakah ini hanya lakonan Lim Guan Eng? Saya berpandangan bahawa MCA dan DAP saling berganding bahu memperjuangkan kepentingan bangsa Cina, sedangkan kebanyakan pemimpin Melayu hanya sibuk memikirkan perihal kerusi dan kepentingan kroni masing-masing,” katanya dalam satu kenyataan, hari ini.

Sebelum ini, penganalisis politik, Prof Dr Mohd Ridhuan Tee Abdullah memberitahu bahawa ketika di bawah pemerintahan PH, bantuan disalurkan melalui alumni mereka.

Kini di bawah pemerintahan PN, peruntukan itu secara langsung diberikan kepada lembaga pengurusan mereka hanya kerana mereka adalah orang MCA.

Terdahulu, dalam tulisan di laman Facebook beliau, Guan Eng berkata, MCA yang menjadi kerajaan melalui ‘pintu belakang’ belum menunjukkan sebarang pencapaian, tetapi sudah menyekat peruntukan untuk pendidikan Cina.


Tiada calon ‘import’ untuk PRK Kuala Terengganu: Ahmad Samsuri

MARANG, 29 Zulhijjah 1444H, Selasa – Tiada senarai calon ‘import’ yang akan diketengahkan oleh PAS pada Pilihan Raya Kecil (PRK) Parlimen Kuala Terengganu yang akan diadakan serentak dengan Pilihan Raya Negeri (PRN) 12 Ogos ini, kata Menteri Besar Terengganu, Datuk Seri Dr Ahmad Samsuri Mokhtar.

Ahmad Samsuri yang juga Naib Presiden PAS bagaimanapun berkata, perkara itu masih belum dimuktamadkan dan tidak menolak kemungkinan keputusan itu boleh berubah.

“Calon ramai buat masa ini, keputusan akhir kita tengah perhalusi lagi. Nama penyandang ketika ini iaitu Datuk Ahmad Amzad Hashim ada dalam senarai buat masa ini … sehari dua lagi kita putuskan,” katanya selepas hadir ke Majlis Pecah Tanah Kompleks Sekolah Menengah IMTIAZ Yayasan Terengganu di sini hari ini.

Pada 27 Jun lepas, Mahkamah Pilihan Raya Terengganu membatalkan kemenangan Ahmad Amzad bagi kerusi itu pada Pilihan Raya Umum ke-15 (PRU15) selepas pihak pempetisyen, Datuk Mohd Zubir Embong yang juga calon Barisan Nasional (BN) berjaya membuktikan wujudnya elemen rasuah ketika kempen Ahmad Amzad pada pilihan raya itu.

PAS memutuskan tidak membuat rayuan terhadap keputusan petisyen berkenaan.

Terdahulu, Suruhanjaya Pilihan Raya (SPR) hari ini menetapkan hari pengundian PRK bagi kerusi Parlimen Kuala Terengganu dijalankan serentak dengan PRN di enam negeri iaitu Kedah, Pulau Pinang, Kelantan, Terengganu, Negeri Sembilan dan Selangor pada 12 Ogos.

Dalam PRU14, PAS membentuk Kerajaan Negeri Terengganu setelah memenangi 22 kerusi DUN, manakala 10 lagi kerusi dimenangi BN. – Bernama


Masjid di Semenanjung Gaza dibuka semula

BAITULMAQDIS, 2 Rabiulawal 1442H, Isnin – Pihak berkuasa Palestin membuka semula masjid di Semenanjung Gaza selepas ditutup lebih seminggu susulan pandemik COVID-19.

Kementerian Wakaf dan Hal Ehwal Agama memutuskan untuk menutup masjid-masjid di kawasan-kawasan yang dikategorikan sebagai zon merah – di mana sejumlah besar jangkitan virus direkodkan.

Menurut kenyataan yang dikeluarkan oleh kementerian itu, puluhan masjid dibasmi kuman sebelum dibuka semula.

Ogos lepas, kementerian menutup semua masjid di seluruh wilayah Palestin berikutan pengesanan kes virus di wilayah itu.

Sebahagian masjid dibuka semula pada 4 Oktober di beberapa kawasan di semenanjung tersebut.

Kementerian berkata, semua langkah pencegahan, termasuk pemakaian pelitup muka, mesti dipatuhi oleh jemaah ketika menunaikan solat di masjid.

Pihak berkuasa kesihatan Palestin mencatatkan 4,645 kes virus, termasuk 27 kematian, di Semenanjung Gaza sejak Mac selepas kes pertama COVID-19 dilaporkan di luar kemudahan kuarantin bagi individu yang memasuki Gaza.

Gaza adalah rumah bagi dua juta penduduk Palestin di bandar, perkampungan dan kem pelarian di kawasan seluas 360 kilometer persegi (139 batu persegi), dengan sempadan ditutup oleh Israel dan Mesir. – Agensi


Bantuan awal Gaza dari Malaysia diterbangkan ke Kaherah malam ini

BANGI, 19 Rabiulakhir 1445H, Jumaat – Bantuan peringkat awal bagi sumbangan kepada rakyat Gaza di Palestin dijadualkan dihantar ke Kaherah, Mesir kira-kira jam 10 malam ini.

Menteri Luar, Datuk Seri Zambry Abd Kadir berkata, bantuan sebanyak 20 tan menerusi Ops Ihsan terdiri daripada barangan perubatan, barangan bayi dan makanan.

Ia menjadi bantuan peringkat pertama yang akan dihantar manakala barangan lain bakal menyusul selepas ini.

“Alhamdulillah berkat usahasama dan penyelarasan yang baik, kita berjaya mengumpulkan lebih 45 pertubuhan bukan kerajaan (NGO) seluruh Malaysia dalam misi kali ini yang dinamakan Ops Ihsan.

“Kementerian Luar Negeri sebagai koordinator dalam memastikan setiap jenis bantuan yang diperlukan, proses pengumpulan dan penghantaran yang dilakukan menjadi lebih teratur dan teliti.

“Terima kasih kepada semua NGO, sukarelawan dan pihak yang terlibat dalam misi kali ini yang pertama kali berjaya mengumpulkan NGO-NGO ini di bawah satu bumbung bergerak bersama,” katanya.

Terdahulu, beliau membuat lawatan ke gudang Majlis Perundingan Pertubuhan Islam (MAPIM) di Bandar Serenia, Sepang.

Gudang berkenaan menjadi lokasi pengumpulan segala jenis bantuan dan sumbangan orang ramai dan NGO yang akan dihantar ke Palestin.

Kesemua barangan bantuan kemanusiaan Ops Ihsan itu akan diterbangkan dengan kapal terbang kargo yang disewa khas oleh kerajaan Malaysia ke El-Arish, Mesir.

Ops Ihsan merupakan inisiatif yang dilancarkan oleh Kementerian Luar dengan kerjasama 45 buah NGO, antaranya Global Peace Mission Malaysia, Mercy Malaysia, BeVital, MyAqsa Defenders, ABIM, Aman Palestin, Persatuan Wadah Pencerdasan Umat Malaysia (WADAH), Cinta Gaza Malaysia dan juga Malaysian Relief Agency (MRA).


Ekonomi merudum, rakyat Lubnan terus demonstrasi

BEIRUT, 15 Syaaban 1442H, Isnin – Rakyat Lubnan berdemonstrasi di ibu kota Beirut semalam berikutan keadaan ekonomi dan kehidupan yang merosot di negara itu.

Para peserta membawa sepanduk yang menuntut khidmat perumahan, pendidikan dan perkhidmatan kesihatan.

‘Negara ini hak milik kelas pekerja’ dan ‘Akhiri kapitalisme’ adalah antara slogan yang diubah oleh peserta.

Peserta demokrasi berkumpul di hadapan Bank Pusat dan berarak ke Istana Kerajaan di tengah langkah keselamatan yang ketat.

Protes meningkat di Lubnan dalam beberapa minggu belakangan ini tatkala krisis politik dan keadaan ekonomi yang memburuk, sejak berakhirnya perang saudara pada 1990.

Kejatuhan ekonomi terbaru berlaku di tengah kegagalan berterusan untuk membentuk kerajaan baharu sejak Kabinet Perdana Menteri Hassan Diab mengundurkan diri enam hari selepas letupan pelabuhan Beirut pada Ogos lalu – mengorbankan lebih 200 orang.

Bekas Perdana Menteri, Saad Hariri ditetapkan untuk membentuk kerajaan baharu tetapi masih berselisih dengan Presiden Michel Aoun mengenai perkara-perkara yang berkaitan dengannya. – Agensi


PM Singapura umum rombakan Kabinet

SINGAPURA, 11 Ramadan 1442H, Jumaat – Perdana Menteri Singapura Lee Hsien Loong mengumumkan rombakan Kabinet yang akan berkuat kuasa 15 Mei depan dan menyaksikan tujuh portfolio bertukar tangan dengan Heng Swee Keat kekal sebagai timbalan perdana menteri.

Rombakan itu berlaku dua minggu setelah Heng memutuskan untuk mengundur diri sebagai ketua pasukan generasi keempat (4G) Parti Tindakan Rakyat (PAP).

“Dua minggu lepas, saya memberitahu anda bahawa kami akan melakukan rombakan Kabinet. Hari ini, saya mengumumkan barisan baharu. Kali ini, rombakan secara besar-besaran berbanding rombakan biasa dan dilakukan awal dalam pentadbiran kerajaan,” kata Lee pada sidang media di Istana, hari ini.

Transkrip ucapan Lee pada sidang media itu disediakan untuk media.

Rombakan itu juga akan menyaksikan Heng terus memegang jawatan sebagai Menteri Penyelaras Dasar Ekonomi, namun melepaskan portfolio sebagai Menteri Kewangan yang akan dijawat oleh Lawrence Wong.

“Lawrence telah membantu Swee Keat sebagai Menteri Kedua sejak 2016, oleh itu beliau mempunyai pengalaman diperlukan dan amat sesuai untuk jawatan itu,” kata Lee, sambil menambahkan bahawa pasukan Kementerian Kewangan kekal tidak berubah. Indranee Rajah juga kekal sebagai Menteri Kedua. – Bernama


PKP 3.0 gagal selagi sektor kilang beroperasi

BANGI, 15 Zulkaedah 1442H, Sabtu – Walaupun hampir empat minggu berlalu, rakyat masih tidak berpuas hati dengan langkah kerajaan melaksanakan Perintah Kawalan Pergerakan (PKP) 3.0 yang kononnya dikuat kuasakan secara penuh sejak 1 Jun.

Rata-rata rakyat tidak menolak ‘total lockdown’, sebaliknya kecewa dengan kerajaan yang masih berlembut dengan sektor tertentu seperti kilang dan tapak pembinaan.

Walhal, sektor berkenaan antara penyumbang peningkatan kluster dan kes setiap hari.

Pendirian ‘lemah’ kerajaan membenarkan sektor itu beroperasi ternyata menjadi faktor kegagalan PKP 3.0, sedangkan tujuan asal untuk mengurangkan peningkatan mendadak kes jangkitan harian.

Perkara itu menimbulkan tanda tanya dalam kalangan rakyat di media sosial, apabila Majlis Keselamatan Negara (MKN) masih membenarkan kilang dan tapak pembinaan beroperasi berbanding perniagaan lain yang tidak mencetuskan kluster baharu.

“Pelik juga MKN, Kementerian Kesihatan dan kerajaan Selangor benar operasi kilang sedangkan banyak kluster dari kilang, berbanding masjid, kedai gunting rambut dan lain-lain,” kata Wan Lann.

“Rasa dianiaya pula. Kluster tempat kerja buat hal, rakyat disuruh duduk rumah. Kedai tak boleh buka,dengan sewa tetap kena bayar walaupun diberi diskaun 30 peratus,” tulis Saiful Bahri.

Sebahagian netizen turut mencadangkan kerajaan mengikut langkah Thailand menutup sektor tapak pembinaan selama sebulan kerana menyumbang kes terbesar COVID-19 dengan 37 kluster sejak Mei lalu.

“Sudah penat dengan strategi yang tidak mengena sasaran. Sektor penyumbang kluster dibiarkan berjalan, kalau macam ni bila kes akan berkurang, sampai bila peniaga kecil, IKS nak bertahan dengan jualan yang tak memberangsangkan,” kata Blossom Purplezz.

“Malaysia pun patut tutup kilang dan tapak pembinaan selama 30 hari, kemudian vaksinkan semua pekerja. InsyaAllah boleh turun kes COVID-19,” kata Ja’a Nordin.

“Total lockdown yang sia-sia. Konon tutup pintu depan dan belakang, tapi pintu tepi buka. Sebab itu kes selalu 5,000 ke atas,” kata Krish Krish.

Setakat semalam, 21 kluster baharu dilaporkan dengan 18 daripadanya adalah dari tempat kerja membabitkan banyak daerah di Selangor, Kuala Lumpur, Melaka, Kelantan, Kedah, Pulau Pinang, Pahang dan Sarawak.


Kerajaan pantau 92 projek ‘sakit’ seluruh negara

JELI, 10 Rejab 1443H, Sabtu – Kerajaan sedang memantau 92 projek ‘sakit’ di seluruh negara yang berlaku kelewatan melebihi waktu ditetapkan iaitu dalam tempoh dua bulan atau 20 peratus berbanding jadual pelaksanaan.

Menteri di Jabatan Perdana Menteri (Ekonomi) Datuk Seri Mustapa Mohamed berkata kesemua projek ‘sakit’ ini sedang dipantau oleh Unit Penyelarasan Pelaksanaan (ICU) Jabatan Perdana Menteri.

Beliau berkata antara punca utama dikenal pasti menjadi penyumbang kepada masalah itu adalah kelewatan penyiapan projek kontraktor dan perunding serta isu-isu pelaksanaan projek seperti masalah koordinasi antara klien, agensi pelaksana dan pihak ketiga.

“Sebanyak 22 projek ‘sakit’ dan bermasalah adalah di bawah Kementerian Pendidikan Malaysia iaitu paling banyak berbanding dengan kementerian lain.

“Manakala mengikut negeri pula, Sabah mempunyai projek ‘sakit’ dan bermasalah paling tinggi iaitu sebanyak 16 projek,” katanya kepada pemberita selepas Majlis Perasmian Projek Bukit Bunga Bypass di Bukit Bunga, di sini hari ini.

Mustapa berkata kerajaan telah mengambil tindakan sewajarnya untuk memantapkan kriteria pemilihan dan pelantikan kontraktor serta perunding selain meningkatkan kemahiran penjawat awam dalam menguruskan projek pembangunan negara.

“Kita (kerajaan) memandang serius terhadap isu-isu berkaitan penyelarasan dalam pelaksanaan projek dan ingin menekankan bahawa semua pihak berkepentingan haruslah bergerak seiring secara terancang dan bersepadu.

“Ini penting bagi memastikan pencapaian matlamat pelaksanaan projek pembangunan negara dapat dicapai dengan jayanya,” katanya.

Beliau berkata ketika ini kerajaan turut memantau rapi semua projek dilaksanakan di bawah Jawatankuasa Tertinggi Pemantauan Rancangan Malaysia Ke-12 (RMK12) yang dipengerusikan oleh Perdana Menteri Datuk Seri Ismail Sabri Yaakob bagi memastikan projek terbabit dapat dilaksanakan mengikut jadual sekali gus menyumbang kepada pertubuhan ekonomi negara. – Bernama


Dakwaan kartel haji tak berasas, PJH dipilih penuhi syarat

KUALA LUMPUR, 12 Zulhijjah 1443H, Selasa — Dakwaan kartel haji adalah tidak benar dan tidak berasas sama sekali kerana mana-mana syarikat boleh memohon menjadi Pengelola Jemaah Haji (PJH) berlesen di bawah Lembaga Tabung Haji (TH), kata Pengarah Eksekutif Haji TH, Datuk Seri Syed Saleh Syed Abdul Rahman.

Syed Saleh yang juga Ketua Rombongan Haji Malaysia berkata, mana-mana syarikat pelancongan boleh memohon untuk menjadi PJH berlesen dan akan dipilih secara tahunan setelah memenuhi syarat-syarat ditetapkan.

“Sistem ini telah diguna pakai sejak 2000 dan ditambah baik secara berkala. Sistem ini diperkemaskan kali terakhir pada tahun ini,” katanya dalam kenyataan hari ini.

Menurut Syed Saleh, syarat pemilihan PJH yang ditetapkan bertujuan memastikan syarikat-syarikat pelancongan tempatan memiliki kapasiti yang teguh serta mampu memberikan perkhidmatan haji terbaik termasuklah mampu menjaga rapi kebajikan jemaah haji Malaysia.

Beliau berkata, TH memilih dua PJH baharu tahun ini, iaitu Az Zuha Group Travel & Tours Sdn Bhd dan Mimm Travel & Tours Sdn Bhd bagi menguruskan pemergian jemaah haji ke Tanah Suci.

Katanya, permohonan lesen PJH dibuka setiap tahun dan ditutup pada 1 Ramadan. Bagi permohonan baharu untuk musim 1444H/2023, permohonan ditutup pada 1 Ramadan 1443H/2 April 2022. Permohonan untuk musim 1445H/2024 pula akan ditutup pada 1 Ramadan 1444H.

Beliau berkata, bagi memohon lesen PJH, syarikat pelancongan tempatan dikehendaki memenuhi 10 syarat antaranya pengalaman mengendalikan umrah tiga tahun berturut-turut; rekod Bank Negara Malaysia melalui Pusat Sistem Maklumat Rujukan Kredit (CCRIS) yang mengandungi maklumat seperti kewangan pengarah syarikat, pemegang saham syarikat dan mana-mana individu dalam pengurusan syarikat.

Selain itu, mempunyai pengurusan dan kakitangan berpengalaman; laporan juruaudit yang bersih untuk dua tahun terkini dan laporan kewangan syarikat yang diaudit untuk tiga tahun terakhir.

Lima lagi syarat ialah modal berbayar sekurang-kurangnya RM500,000, dana pemegang saham yang positif, carian rasmi dikeluarkan oleh Jabatan Insolvensi Malaysia yang menyatakan syarikat dan individu bukanlah bankrap, lulus penilaian umrah oleh pejabat TH di Arab Saudi dan tiada kes mahkamah semasa.

Kata Syed Saleh, TH mengeluarkan lesen PJH kepada 22 syarikat pelancongan tempatan pada 22 Februari tahun ini, dengan syarikat-syarikat tersebut telah melalui proses saringan dan pemilihan yang teliti untuk beroperasi sebagai PJH berlesen bagi musim haji 1443H/2022.

TH menyarankan orang ramai terutamanya bakal haji untuk menggunakan perkhidmatan pakej haji disediakan PJH yang dilesenkan TH sahaja dan boleh merujuk kepada senarai PJH menerusi laman web TH di www.tabunghaji.gov.my. – Bernama


16 tahanan lokap Balai Polis Mantin positif COVID-19

SEREMBAN, 15 Jamadilakhir 1442H, Khamis – Seramai 16 tahanan lokap Balai Polis Mantin, Nilai disahkan positif COVID-19 semalam, selepas menjalani saringan baru-baru ini.

Ketua Polis Daerah Nilai Supt Mohd Fazley Ab Rahman berkata kesemua mereka merupakan kontak rapat kepada seorang tahanan lelaki yang positif wabak itu selepas dibawa dari Penjara Sungai Udang, Melaka.

“Mereka akan dipindahkan Kementerian Kesihatan ke Pusat Kesiapsiagaan dan Tindak Cepat Krisis (CPRC) Penjara Sungai Buloh, Selangor dengan kawalan keselamatan polis,” katanya dalam kenyataan di sini, hari ini.

Beliau berkata 31 anggota Ibu Pejabat Polis Daerah (IPD) Nilai yang dikenal pasti menjadi kontak rapat tahanan berkenaan juga telah disaring dan kini sedang menjalani kuarantin kendiri.

Katanya, balai polis dan bangunan pentadbiran IPD Nilai juga telah disanitasi dan beroperasi seperti biasa. – Bernama


Guna peluang darurat buat ordinan RUU 355, pisahkan kuasa AG-Pendakwa Raya

BANGI, 25 Jamadilakhir 1442H, Ahad – Tempoh darurat adalah peluang untuk negara membuat ordinan yang perlu, sementara keadaan birokrasi dan keperluan undang-undang digantung sementara.

Justeru, peluang itu perlu diambil bagi meluruskan semua urusan negara supaya selepas darurat kelak, segala kesulitan dapat dipulihkan, kata Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar.

Beliau berkata, ini termasuk usaha memisahkan kuasa Peguam Negara daripada Pendakwa Raya yang memerlukan pindaan kepada Perlembagaan Persekutuan.

Namun, usaha itu kini boleh dilakukan dengan ordinan yang diisytiharkan Yang di-Pertuan Agong tanpa perlu persetujuan dua pertiga ahli Dewan Rakyat untuk memutuskannya, kata Zainul Rijal.

“Memisahkan kuasa Peguam Negara dengan Pendakwa Raya sangat penting khususnya bagi menzahirkan kebebasan pendakwa raya dan mengelak salah guna kuasa.

“Ketika kedua-dua pihak tidak mempunyai majoriti kuku, apatah lagi dua pertiga sangat sukar untuk kerajaan meminda Perlembagaan Persekutuan,” katanya.

Beliau berkata, cubaan pernah dibuat pada 2019 untuk meminda Perkara 1 Perlembagaan Persekutuan tetapi nyata kerajaan ketika itu gagal mendapat majoriti dua pertiga.

Maka, Rang Undang-Undang meminda Perkara 1 Perlembagaan Persekutuan berkenaan tidak berjaya, katanya.

“Begitu juga undang-undang biasa lain yang menghadapi pelbagai rintangan untuk diluluskan.

“Rang Undang-Undang Pindaan Akta 355 (Bidang Kuasa Jenayah Mahkamah Syariah) umpamanya, sehingga kini tidak diteruskan kerana reaksi ahli Parlimen yang pelbagai,” katanya menulis di Sinar Harian, hari ini.

Ekoran itu, Zainul Rijal berkata, RUU itu terpaksa dibawa melalui Rang Undang-Undang Ahli Parlimen Persendirian, bukan daripada kerajaan, namun masih belum berjaya dan hanya tercatat dalam sejarah semata-mata.

“Kemelut seperti itu dapat diatasi dengan mengadakan ordinan oleh Yang di-Pertuan Agong.

“Ambillah peluang dalam keadaan birokrasi dan keperluan undang-undang digantung sementara untuk meluruskan semua urusan negara supaya selepas darurat kelak, segala kesulitan itu dapat dipulihkan,” katanya.

Bagaimanapun selepas darurat, terpulanglah kepada Parlimen untuk mengesah dan mengguna pakai mana-mana ordinan yang diisytiharkan Yang di-Pertuan Agong sebagai undang-undang yang sah, kata Zainul Rijal.

“Perkara 150 (2C) Perlembagaan Persekutuan menyatakan sesuatu ordinan yang dimasyhurkan Yang di-Pertuan Agong hendaklah mempunyai kuat kuasa dan kesan yang sama sebagaimana Akta Parlimen.

“…dan hendaklah terus berkuat kuasa dan berkesan sepenuhnya seolah-olah ordinan itu ialah Akta Parlimen sehingga ordinan itu dibatalkan atau dirungkaikan di bawah Fasal (3) atau sehingga ordinan itu luput di bawah Fasal (7),” katanya.


Program Kakak Kondom mengelirukan

1.KAKAK Kondom adalah sebuah rancangan khas berkenaan pendidikan seksual yang dianjurkan oleh Yayasan Aids Malaysia dengan kerjasama One Condom MY.

Walaupun mempunyai tujuan yang baik, saya kira kaedah penyampaiannya agak mengelirukan.

2. Kekeliruan yang paling jelas adalah apabila Kakak Kondom dilihat seakan membiasakan (neutralisasi) pandangan masyakarat tentang seks bebas, sehingga pelajar universiti seronok datang ke program ini untuk mendapatkan kondom percuma. Perhatikan ayat:

Kakak Kondom ini:
“When they see me on campus, they would ask me which faculty I’d be talking to that day and if they can come and watch because they know that they can get free condoms from me.” (Apabila mereka (pelajar) melihat saya di kampus, mereka akan bertanya, fakulti mana saya akan menyampaikan pembentangan kerana sekiranya mereka tahu, mereka akan datang kerana ingin mendapatkan kondom percuma dari saya.”) Laporan MalayMail.

3. Malah lebih jelas lagi penerangan yang diucapkan sendiri oleh Pengerusi Yayasan Aids Malaysia bahawa program ini bertujuan memahamkan remaja tentang seks yang selamat (safe sex). Kata beliau:
“Kakak Kondom is a timely initiative to emphasise the importance of safe sex amongst young people.” (Kakak Kondom adalah sebuah inisiatif yang menekankan tentang kepentingan seks yang selamat dikalangan anak muda).

4. Timbul persoalan disini, apakah rancangan Kakak Kondom ini bertujuan membiasakan (neutralisasi) anak muda tentang seks yang selamat (safe sex) dengan menggunakan kondom?

Bukankah ini seakan memberikan signal kepada anak muda tentang perlakuan seks ketika muda (sebelum berkahwin)?

5. Menurut Pengerusi Yayasan Aids lagi, berdasarkan statistik tahun 2015, jumlah kes anak muda yang mengandung meningkat kepada purata 18,000 kes dan ini berupaya mengakibatkan kes buang bayi.

Bagi mengelakkan kes mengandung luar nikah dan pembuangan bayi, mereka seakan mencadangkan kempen Kakak Kondom sebagai jalan penyelesaian.

6. Idea mempromosi safe sex atau kempen Kakak Kondom ini walau bagaimanapun sebenarnya tidak juga menjamin menyelesaikan masalah pembuangan bayi.

Isu pembuangan bayi kebanyakannya berpunca dari perbuatan seks sebelum nikah atau zina.

Sekiranya mereka sudah berkahwin secara sah, amat jauh kebarangkalian untuk mereka membuang zuriat yang diperolehi itu.

7. Malah, penyampaian umum program ini turut mengelirukan.

Sekiranya mereka menyasarkan golongan tertentu, mengapa program Kakak Kondom dilakukan di universiti secara terbuka, bahkan memberikan kondom percuma kepada pelajar? Bukankah ini boleh memberikan mesej yang salah kepada pelajar?

8. Pada hakikatnya, akar tunjang permasalahan ini ialah isu mengamalkan seks sebelum nikah atau zina.

Dengan sebab itu, Rasulullah ﷺ mengingatkan pemuda di zaman Baginda ﷺ agar menjauhi zina.

8.1 Rasulullah  ﷺ menggunakan pendekatan pendidikan yang rasional bagi memberi pemahaman anak muda mengenai implikasi zina.

Apabila seorang pemuda datang meminta izin untuk berzina, Rasulullah ﷺ dengan tenang bertanya kepada pemuda tersebut: “Apakah engkau suka sekiranya seorang lelaki berzina dengan ibu kamu?” Tersentak pemuda tersebut.

Secara fitrahnya manusia menolak perlakuan ini. Sukakah kita jika ibu atau kakak kita berzina?

8.2 Perhatikan juga bagaimana Rasulullah ﷺ bertanya berkali-kali kepada pemuda ini tentang akibat zina. Ia seakan memberikan kita petunjuk bahawa remaja atau anak muda mesti diingatkan berkali-kali tentang bahaya zina sehingga ia benar-benar meresap ke dalam jiwa mereka.

Jangan pula kita yang mengalah dan memberikan mereka kondom!

9. Baginda ﷺ juga membayangkan kepada para pemuda bahawa perlakuan zina adalah perbuatan orang yang tidak beriman.

Apabila perkara ini sentiasa diterapkan di dalam jiwa pemuda melalui al-Quran dan hadis, mereka sedikit sebanyak akan terkesan dari aspek membina pendirian yang jelas berhubung perkara ini.

10. Malah Rasulullah ﷺ juga menguatkuasakan undang-undang bagi mengekang zina.

Sehingga kini, kita masih lagi tidak bertegas dalam hukuman pelaku zina.

Lebih malang lagi apabila kita sendiri mensuakan kondom kepada mereka dengan alasan safe sex.

Andai undang-undang boleh diaplikasikan, ia sedikit sebanyak memberikan kesan kepada psikologi manusia.

11. Kempen safe sex anjuran barat ini adalah tidak sesuai untuk diamalkan dalam norma dan budaya masyarakat setempat.

Kita mempunyai budaya dan agama yang berbeza yang berupaya menangani isu ini dengan pendekatan kita tersendiri.

12. Kaedah yang Islam bawa lebih menjurus kepada bagaimana muslim mengawal kehendak seks mereka.

Remaja ditekankan supaya menjaga pandangan, berpuasa sunat, pemilihan kawan yang baik, mencegah kemungkaran dan banyak lagi pendekatan yang membina jati diri remaja muslim.

13. Rasulullah ﷺ dilihat sangat cermat dalam menangani isu ini.

Masyarakat jahiliah yang sudah terbiasa dengan isu zina dan kebejatan sosial dapat ditangani dan dibangunkan semula.

Mereka yang pernah berzina boleh datang dan mengaku kepada Rasulullah ﷺ secara sukarela tanpa dipaksa bukan buang bayi dan menyorok.

Ini berpunca dari pemahaman yang diterapkan serta keimanan yang ditanamkan oleh Rasulullah ﷺ.

14. Adalah tidak dinafikan bahawa anak muda harus diberikan pendidikan tentang seks.

Namun, penyampaian umum seperti yang direncanakan melalui program Kakak Kondom ini sangat longgar dan mengelirukan.

15. Dan satu lagi, berdasarkan laporan Bahagian Kawalan Penyakit Kementerian Kesihatan, golongan lesbian, gay, biseksual dan transgender adalah kelompok tertinggi dijangkiti HIV, yang mewakili 50 peratus kes baharu dilaporkan sepanjang 2017.

Adalah besar harapan saya supaya Yayasan Aids Malaysia turut melakukan kempen agresif melarang perlakuan songsang lesbian dan gay, kerana mereka juga adalah penyumbang penyakit HIV tertinggi berdasarkan statistik kini.

Semoga Allah membimbing kita.

Dr. Ahmad Sanusi Azmi


Mesir tegang selepas undang-undang hartanah dipinda

KAHERAH, 18 Rejab 1442H, Selasa – Ketegangan semakin meningkat di Mesir susulan pindaan undang-undang hartanah yang menetapkan pemilik mendaftarkan harta mereka atau tidak boleh mengakses gas, air minum dan elektrik.

Menurut laporan yang diterbitkan Middle East Eye semalam, hanya lima peratus hartanah di Mesir didaftarkan dalam rekod rasmi.

Mereka yang mahu mendaftarkan kediaman perlu membayar tiga peratus daripada nilai hartanah mereka – yang tidak berpatutan bagi kebanyakan pemilik rumah.

Tarikh akhir untuk menguatkuasakan undang-undang telah dipinda ke Disember dari tarikh asal 6 Mac sebagai tindak balas terhadap tentangan daripada orang ramai.

Ketika ini, Mesir sedang mengalami krisis ekonomi yang teruk kerana langkah-langkah berjimat cermat yang dilaksanakan kerajaan dan rakyat Mesir bergelut menangani kenaikan kos sara hidup yang membuatkan negara itu tidak berpenghuni.

Satu pertiga rakyat Mesir kini dilaporkan hidup di bawah garis kemiskinan.

Tahun lalu, timbul kemarahan meluas selepas pihak berkuasa Mesir merobohkan rumah dan menangkap pemilik dengan alasan mereka membina kediaman tanpa kebenaran merancang.

Penduduk mendakwa perobohan itu adalah cara pihak berkuasa mengumpulkan wang – dari menegakkan undang-undang – kerana meminta mereka membayar wang pendahuluan untuk perdamaian dengan alasan rumah itu dibina ‘secara haram”.

Sekiranya pemilik membayarnya, kerajaan berkata, rumah mereka tidak akan dirobohkan. – Agensi


Terus cetus provokasi, 3 lagi naskah al-Quran dibakar Paludan

COPENHAGEN, 5 Rejab 1444H, Jumaat – Ahli politik pelampau sayap kanan, Rasmus Paludan yang membakar naskhah al-Quran di hadapan Kedutaan Turkiye, dilaporkan mengancam untuk mengulangi perkara sama hari ini di Copenhagen, Denmark.

“Esok pada jam 12.30, saya akan pergi ke masjid di Copenhagen, Denmark dan membakar al-Quran”, katanya seperti dilapor saluran berita Turkiye, Devamke.

Ahli politik itu mencetuskan kemarahan masyarakat Islam minggu lalu selepas dia membakar al-Quran di ibu kota Sweden, Stockholm.

Dia telah diberi kebenaran untuk melaksanakan perbuatan jijik berkenaan oleh kerajaan negara itu.

Tindakannya didakwa sebagai tindak balas kepada Turkiye yang menghalang permohonan Sweden untuk menyertai NATO. Ia berlaku selepas sekumpulan penunjuk perasaan sebelum ini membakar patung Presiden Turkiye, Erdogan secara terbuka di Stockholm.

Dalam temu bual dengan akhbar harian Sweden, Aftonbladet, Paludan mengumumkan bahawa provokasinya tidak akan berhenti.

Dia menegaskan bahawa berhasrat untuk membakar tiga Al-Quran di Copenhagen, hari ini.

Satu akan dibakar di masjid, satu di kedutaan Russia dan kemudian satu di kedutaan Turkiye, katanya.

Tidak seperti perbuatannya di Sweden, Paludan tidak memerlukan permit di Denmark, tetapi dia mesti memaklumkan pihak berkuasa 24 jam sebelum melakukan sebarang tindakan.

“Saya akan mengumumkan bahawa ini adalah kesalahan Erdogan. Sekarang dia tidak mahu membenarkan Sweden masuk NATO, saya perlu mengajarnya tentang kebebasan bersuara sehingga dia melakukannya”, kata ahli politik itu kepada akhbar itu.

Dia juga mendakwa berhasrat untuk terus membakar naskhah kitab suci itu setiap Jumaat jam 2 petang.

Pada Rabu lalu (25 Januari), ahli politik Denmark – yang juga mempunyai kewarganegaraan Sweden – berkata, bahawa dia memihak kepada Sweden untuk dimasukkan ke NATO dan bahawa ia adalah sesuatu yang dia pertahankan.

Kini, beliau menegaskan bahawa Presiden Erdogan sendiri mesti memutuskan berapa lama kempen Al-Quran akan berlangsung.

Paludan memberi jaminan: “Ia juga satu janji bahawa apabila dia (Erdogan) membenarkan Sweden masuk ke dalam NATO, saya tidak akan sekali-kali seumur hidup saya membakar al-Quran di hadapan kedutaan Turkiye lagi.” – Agensi


Mahu bolot kekayaan punca parti Melayu sukar kongsi kuasa?

Oleh Ainul Illia Meor Suzurudin

BANGI, 19 Rejab 1442H, Rabu – Jalan kepada penyatuan parti-parti Melayu dan Islam di negara ini secara kukuh masih ‘berkabus’, selagi agenda parti lebih diagungkan berbanding kebangkitan ummah.

Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman berkata, antara yang menjadi batu penghalang besar kepada penyatuan ini adalah kerana sikap parti Melayu yang masih hendak berebut antara satu sama lain.

“Ini satu kenyataan yang diakui semua pihak. Masing-masing rasa diri kuat dan boleh memerintah sendiri sebab itu parti-parti Melayu sukar untuk bekerja sesama sendiri.

“Mereka nak bolot kekayaan untuk geng-geng dalam satu parti sahaja. Kalau berkongsi mereka rasa tak puas sebab dapat sedikit. Tidak seperti dahulu semasa memerintah sendiri,” katanya ketika dihubungi Ismaweb.net, hari ini.

Pun begitu, kata Ustaz Abdullah, zaman monopoli kuasa seperti itu sudah pun berlalu.

Jelasnya, jika pemimpin parti Melayu yakin corak pemerintahan lama akan kembali, maka pada hakikatnya mereka berada di dalam ilusi.

“Tetapi mereka tak sedar lagi. Mereka hanya pilih jalan yang akan bawa kebinasaan kepada semua,” katanya.

Mengulas sama ada arah permainan politik Melayu ini akan terus terumbang-ambing, beliau berkata, ia tidak selamanya akan begitu selagi mana orang Melayu ada kejituan yang tinggi untuk kembali kepada ajaran Islam.

“Sekarang kita berada di fasa peralihan, mungkin panjang sikit, tetapi akan bermula era baharu (pemain politik baharu).

“Sinar tetap ada jika orang Melayu balik kepada Islam,” katanya lagi.


Bapa maut ditembak rejim Israel sebelum majlis perkahwinan anak perempuan

TEBING BARAT, 22 Muharam 1444H, Sabtu – Seorang lelaki Palestin meninggal dunia akibat luka yang dialami selepas tentera Israel menembaknya di bandar Tubas, Tebing Barat utara, hanya seminggu sebelum majlis perkahwinan anak perempuannya.

Salah Tawfiq Sawafta ditembak oleh tentera Israel di kepala ketika dia berjalan keluar dari masjid tempatan berhampiran rumahnya di Tubas selepas menunaikan solat Subuh di bandar utara Tebing Barat pada hari Jumaat, lapor agensi berita rasmi Palestin, Wafa.

Kemudian pada hari itu, Kementerian Kesihatan Palestin mengesahkan dalam satu kenyataan akhbar bahawa lelaki berusia 58 tahun itu mengalami kecederaan kritikal di kepala dan meninggal dunia akibat lukanya di hospital.

Rakaman video menunjukkan Sawafta tidak bersenjata dan cuba memasuki sebuah kedai sebelum ditembak.

Laporan mengatakan Sawafta telah menghantar jemputan ke majlis perkahwinan anak perempuannya, yang dijadualkan diadakan minggu depan.

Media Palestin juga melaporkan, seorang lagi lelaki yang tidak dikenali mengalami kecederaan di kaki akibat peluru hidup Israel.

Perdana Menteri Palestin, Mohammad Shtayyeh mengecam pembunuhan Sawafta berkata, rejim Israel akan meneruskan tindakan keganasannya selagi dunia gagal menghentikan dwi standard dalam menangani jenayah Israel dan membenarkan Tel Aviv terus bertindak tanpa hukuman.

Gabenor Tubas dan Lembah Jordan Utara, Younis al-Asi mengutuk pembunuhan itu dan berkata: “Pendudukan Israel berusaha untuk mencapai proses damai melalui serangan berulang ke atas rakyat kita dan pembunuhan harian rakyat, tanpa bertanggungjawab oleh masyarakat antarabangsa.”

Menurut Kementerian Kesihatan Palestin, rejim Israel telah meragut nyawa 134 rakyat Palestin sejak awal tahun ini.

Ini termasuklah 49 rakyat Palestin dengan 17 daripadanya kanak-kanak yang terbunuh dalam pengeboman tiga hari di Semenanjung Gaza baru-baru ini. – Agensi


KASA arah semua jabatan, agensi siap sedia hadapi banjir

DUNGUN, 26 Safar 1444H, Khamis – Kementerian Alam Sekitar dan Air (KASA) mengarahkan semua jabatan dan agensi di bawahnya melakukan persiapan sebaik mungkin bagi menghadapi banjir yang diramal berlaku berikutan musim Monsun Timur Laut tidak lama lagi.

Menterinya Datuk Seri Tuan Ibrahim Tuan Man berkata, antara yang sedang dilakukan adalah pemasangan pam air, penyelenggaraan pintu air dan kerja-kerja mendalamkan kawasan takungan air di lokasi berisiko banjir oleh Jabatan Pengairan dan Saliran.

“Kami (KASA) pantau supaya semua aset dapat digunakan pada waktu banjir nanti. Terdapat ratusan kawasan ‘hotspot’ banjir dikenal pasti di seluruh negara. Ada kawasan kami pasang pam air bergerak, ada yang kami pasang pam air kekal dan selenggara pintu air sebelum menghadapi musim tengkujuh ini,” katanya.

Beliau berkata demikian kepada pemberita selepas melancarkan Projek Pemuliharaan Muara Sungai Dungun di Dewan Sivik Bijangga, hari ini.

Sementara itu, menurut Tuan Ibrahim kementerian juga sedang membina kira-kira 50 empangan sabo secara berperingkat di kawasan berisiko kepala air di seluruh negara.

Katanya empangan tersebut yang berfungsi sebagai penahan puing termasuk bongkah batuan dan kayu serta melambatkan aliran air, akan dapat mengurangkan impak tragedi kepala air.

Terdahulu, beliau berkata Projek Pemuliharaan Muara Sungai Dungun yang dilancarkan hari ini akan bermula pada 26 Sept ini dan dijangka siap 25 Mac 2027.

Menurutnya projek bernilai RM242.97 juta itu, merangkumi kerja-kerja pengorekan alur pelayaran, serta pembinaan struktur pemecah ombak, struktur dinding penahan lapis lindung pantai dan ‘groin’ iaitu struktur hidraulik yang dibina secara berserenjang bagi mengurangkan kesan pukulan ombak pada pantai, selain pembinaan lampu tanda arah suar.

Katanya objektif utama projek ini adalah bagi mengatasi kejadian mendapan di muara sungai berkenaan yang tidak selamat untuk navigasi bot nelayan dan bot pelancongan ke Pulau Tenggol.

“Keadaan menjadi bertambah buruk semasa musim Monsun Timur Laut apabila angin kencang dan gelombang kuat menyebabkan kerosakan bot dan risiko kehilangan nyawa, selain pemendapan itu turut mengurangkan keupayaan sungai mengalirkan air ke laut dan mengakibatkan banjir.

“Saya berharap projek ini dapat membantu 500 buah bot berdaftar di muara Sungai Dungun menjalankan aktiviti perikanan dan pelancongan dengan selamat serta bebas daripada masalah kerosakan bot, seterusnya menjana ekonomi tempatan. Risiko banjir pantai juga akan dapat dikurangkan melibatkan hampir 5,000 penduduk tempatan,” katanya. –BERNAMA


Organ penting tahanan Palestin di penjara Israel rosak teruk

RAMLEH, 15 Muharam 1444H, Sabtu – Organ-organ penting tahanan Palestin, Khalil Awawdeh kini rosak teruk, kira-kira lima bulan selepas mogok lapar dilakukan sebagai protes terhadap penahanan pentadbirannya oleh Israel.

Media tempatan melaporkan bahawa Awawdeh, 40, telah dipindahkan ke pusat perubatan Israel di Tel Aviv, berikutan kesihatannya yang merosot.

Peguam dan ahli keluarganya berkata, dia mengalami kemerosotan kognitif secara mendadak dan teruk serta berisiko mati pada bila-bila masa, lapor Rangkaian Solidariti Tahanan Palestin Samidoun.

Peguam, Ahlam Haddad berkata, anak guamnya menyediakan mesej untuknya yang menyatakan: “Saya mogok untuk kebebasan dan saya telah banyak berkorban untuk keperluan yang paling disayangi dan paling kuat, kebebasan.. Pantang makan saya bukanlah penolakan kehidupan, melainkan penolakan terhadap belenggu.”

Menurut peguam itu, tahanan berkenaan tidak boleh menyebut nama empat anak perempuannya.

Walaupun kesihatan Awawdeh merosot, mahkamah Israel yang bertanggungjawab bagi kes itu tidak dijadualkan untuk bersidang semula dan mendengar keterangan perubatan sehingga Ahad.

Sementara itu, isteri Awawdeh menyelar kecuaian mahkamah Israel, dengan menyatakan bahawa keadaan kesihatan tahanan itu tidak boleh diterima.

Bercakap dengan Al Mayadeen, Dalal Awawdeh berkata, keluarga itu telah dihalang daripada melakukan lawatan selama kira-kira lapan bulan.

Dia berkata tahanan itu kini tidak boleh bercakap atau bergerak.

“Mogok lapar yang berpanjangan telah menyebabkan penurunan berat badan Awawdeh yang ketara di mana beratnya kini kurang daripada 35 kilogram”, kata isterinya, sambil menambah bahawa dia hampir kehilangan penglihatan.

Terdahulu, Ketua Kelab Tahanan Palestin, Qadura Fares berkata, Awawdeh ‘boleh mati pada bila-bila masa.’

Seorang pegawai Palestin berkata, pihak berkuasa penjara Israel mengancam untuk menafikan hak tahanan Palestin mendapat rawatan perubatan jika mereka tidak menghentikan mogok lapar.

Awawdeh ditangkap pada 27 Disember 2021, di bawah tahanan pentadbiran.

Dia melancarkan mogok lapar selama 111 hari sebelum menggantungnya berikutan janji pentadbiran untuk membebaskannya.

Selepas janji-janji itu ternyata palsu, dia meneruskan mogok dan menuntut pembebasan.

Israel mengeluarkan perintah memperbaharui penahanan pentadbiran Awawdeh untuk tempoh empat bulan dari 26 Jun hingga 25 Oktober walaupun keadaan kesihatannya sangat kritikal. – Agensi


53 anak kapal selam KRI Nanggala 402 terkorban: Panglima TNI

JAKARTA, 13 Ramadan 1442H, Ahad – Panglima Tentera Indonesia (TNI) Hadi Tjahjanto hari ini mengumumkan semua kru kapal selam KRI Nanggala-402 telah terkorban.

“Seramai 53 personnel yang onboard KRI Nanggala-402 telah gugur, berdasarkan bukti-bukti ‘authentic’ itu, dapat dinyatakan bahwa KRI Nanggala 402 telah tenggelam,” katanya dalam sidang akhbar yang disiarkan secara langsung menerusi siaran televisyen tempatan.

Menurutnya, berdasarkan visual dari ‘Remotely Operated Underwater Vehicle’ yang digunakan dalam pencarian kapal itu, telah terakam keadaan kapal berkenaan yang telah ‘terbelah menjadi tiga bahagian’ di kedalaman 838 meter di dasar laut di perairan Bali.

KRI Nanggala 402 dilaporkan terputus hubungan pada jam 4.25 pagi Rabu lepas ketika dalam misi latihan penembakan torpedo, yang turut disertai 21 kapal TNI yang lain bersama lima pesawat tempur serta satu lagi kapal selam yang lain. – Bernama


Masa depan Palestin pasca gencatan senjata masih kabur

BANGI, 13 Syawal 1442H, Selasa – Masa depan Palestin pasca gencatan senjata setakat hari ini masih kabur dan tidak memberi harapan serta keyakinan baharu.

Ini terbukti apabila Semenanjung Gaza masih tetap dikepung rejim Zionis sama ada di darat, laut dan udara, kata Pensyarah Kanan Universiti Kebangsaan Malaysia (UKM) dan Felo Kehormat di Institute of Arab and Islamic Studies, University of Exeter di United Kingdom, Mohd Irwan Syazli Saidi.

Beliau berkata, kompleks Baitulmaqdis yang diwartakan kepada Pertubuhan Bangsa-Bangsa Bersatu (PBB) pada 1947 sebagai kawasan antarabangsa pula masih di bawah kawalan Tel Aviv.

“Presiden Amerika Syarikat (AS), Joe Biden dalam satu kenyataan media di Rumah Putih tetap bertegas bahawa Israel mempunyai hak untuk ‘mempertahankan diri’ daripada apa jua ancaman.

“… sama ada dari Gaza, Tebing Barat mahupun dunia luar, sekali gus memberi legitimasi tidak langsung kepada penjajahan moden dan agenda ‘pembersihan etnik’ Palestin oleh rejim Zionis, “ katanya menulis di Berita Harian.

Terdahulu, gencatan senjata antara Israel dan Palestin yang dikelola oleh Mesir mengakhiri peperangan selama 11 hari.

Ia sangat signifikan kepada penduduk Palestin kerana negara pengganas Israel telah mengaku kalah kepada Pergerakan Perjuangan Islam Palestin (Hamas).

Gencatan senjata tanpa syarat itu juga menamatkan peperangan yang disifatkan sebagai paling dahsyat pernah berlaku di Gaza sejak tahun 2014.

Bagaimanapun, kurang daripada tempoh 24 jam gencatan senjata itu berkuat kuasa, rejim pengganas Israel bertindak menyerbu ruang sekitar Masjid al-Aqsa dan melepaskan gas pemedih mata ke arah rakyat Palestin yang baru sahaja selesai menunaikan solat Jumaat.

Bahkan, mereka turut naik ke bumbung Masjid al-Qibli serta mengacu senapang ke arah orang awam yang berhampiran.

Selari dengan pendapat sarjana terkemuka di Universiti Exeter, Profesor Ilan Pappe, Mohd Irwan berkata, penyelesaian jangka panjang kepada konflik itu adalah dengan pelaksanaan proses penyahjajahan atau dekolonisasi mutlak rejim Zionis terhadap Gaza dan Tebing Barat.

Selain itu, beliau menyarankan penyelesaian melalui proses liberalisasi Palestin menerusi pendekatan satu negara atau one-state solution.

“Pendekatan berasaskan aspirasi Palestin ini cuba mengadaptasi model Afrika Selatan yang berjaya menamatkan puluhan tahun dasar apartheid dan dasar diskriminasi terhadap penduduk kulit hitam di negara terbabit,” katanya.

Dengan pelaksanaan pendekatan satu negara, katanya, setiap rakyat tanpa mengira latar belakang agama dan keturunan sama ada Islam, Yahudi, Kristian, Arab mahupun bukan Arab akan dijamin hak dan kebebasan sebagai warganegara merdeka.

“Jutaan pelarian Palestin turut berpeluang kembali ke tanah air mereka, sekali gus mengimbangi komposisi asal kependudukan di rantau Asia Barat pra 1948,” katanya.


Tun M sambung kuarantin di rumah

KUALA LUMPUR, 7 Safar 1444H, Ahad – Pengerusi Parti Pejuang Tanah Air (Pejuang), Tun Dr Mahathir Mohamad dibenar keluar dari Institut Jantung Negara (IJN) pada jam 9.30 pagi tadi.

Perkara tersebut dimaklumkan menerusi kenyataan ringkas oleh pejabat beliau.

“Dr Mahathir telah dimasukkan ke IJN setelah disahkan positif COVID-19 pada 31 Ogos lalu.

“Beliau akan meneruskan kuarantin di rumah sehingga Selasa, 6 September ini,” katanya ringkas.

Sebelum ini,  Dr Mahathir itu pernah dimasukkan ke IJN awal Januari tahun ini untuk menjalani prosedur perubatan elektif.

Pada 16 Disember tahun lalu, media melaporkan Dr Mahathir turut dimasukkan ke institut itu untuk menerima rawatan sama.

Dr Mahathir pernah mendapat serangan jantung pada tahun 1989 dan dua lagi serangan jantung pada tahun 2006 iaitu setahun kemudian beliau menjalani pembedahan pintasan kuadrup.


Putin dakwa AS cuba lanjutkan perang Ukraine, gugat kestabilan wilayah

MOSCOW, 19 Muharam 1444H, Rabu – Presiden Russia, Vladimir Putin mendakwa Amerika Syarikat (AS) cuba melanjutkan konflik di Ukraine dan berusaha untuk menggugat kestabilan rantau Asia-Pasifik, merujuk kepada campur tangan Washington di Taiwan.

“Situasi di Ukraine menunjukkan bahawa AS cuba memanjangkan konflik. Mereka bertindak dengan cara yang sama, memacu potensi konflik di Asia, Afrika, dan Amerika Latin,” kata Putin hari Selasa.

Russia melancarkan operasi ketenteraan di Ukraine pada akhir Februari, berikutan kegagalan Kiev melaksanakan syarat perjanjian Minsk dan pengiktirafan Moscow terhadap wilayah pemisahan Donetsk dan Luhansk di timur Ukraine.

Pada masa itu, Putin berkata, salah satu matlamat operasi ketenteraan khas adalah untuk menghapuskan unsur neo-Nazi di Ukraine.

Russia telah berulang kali memberi amaran bahawa bekalan senjata Barat ke Ukraine disertai dengan sekatan yang melumpuhkan Moscow.

Ia sekali gus memanjangkan perang yang sedang berlangsung, yang sudah pun memasuki bulan keenam.

Putin mengecam lawatan kontroversi Speaker Dewan Rakyat AS, Nancy Pelosi baru-baru ini ke Taiwan, menyebutnya sebagai provokasi yang dirancang dengan teliti.

“Perjalanan Amerika ke Taiwan bukan sekadar perjalanan seorang ahli politik yang tidak bertanggungjawab, tetapi sebahagian daripada strategi AS.

“Ia bertujuan untuk menggugat kestabilan dan menjadikan keadaan huru-hara di rantau ini dan dunia,” katanya.

China berkata, lawatan penggubal undang-undang AS ke Taiwan telah mendedahkan sepenuhnya wajah sebenar Washington sebagai perosak keamanan di Selat Taiwan.

China telah lama menentang campur tangan AS di pulau yang diperintah sendiri – walaupun Washington mengiktiraf secara rasmi dasar ‘satu China’ di mana hampir semua negara mengiktiraf kedaulatan Beijing ke atas Taiwan.

Sebagai tindak balas kepada lawatan Pelosi, China mengadakan latihan ketenteraan yang tidak pernah berlaku sebelum ini di sekitar pulau itu dan menggantung beberapa dialog dengan Washington.

Pelosi menjadi ahli politik Amerika paling kanan untuk melawat pulau itu dalam tempoh 25 tahun. Lawatan itu dilabelkan oleh Menteri Luar China sebagai kerja gila, tidak bertanggungjawab dan tidak rasional.- Agensi


Kerajaan himpun data tepat tumpu bantuan kepada kumpulan sasar

KUALA LUMPUR, 21 Rejab 1442H, Jumaat – Kerajaan sedang menghimpunkan data lebih terperinci untuk membuat anggaran yang lebih baik mengenai rakyat Malaysia yang terkesan dengan penularan pandemik COVID-19 dalam usaha menangani masalah kemiskinan.

Pengarah Eksekutif Majlis Tindakan Ekonomi (MTE) Prof Tan Sri Noor Azlan Ghazali berkata, Jabatan Perangkaan Malaysia (DOSM) serta Jabatan Kebajikan Masyarakat dan Unit Penyelarasan Pelaksanaan (ICU) Jabatan Perdana Menteri sedang bekerjasama bagi mendapatkan data tepat yang dijangka akan diumumkan tidak lama lagi.

“Sudah tiba masa bagi kerajaan melihat semula perkara ini, dan bantuan seharusnya mencapai sasaran. Dengan mengetahui maklumat lebih terperinci seperti pendapatan, sektor kerja, dan jenis pekerjaan; kerajaan akan dapat memberi tumpuan kepada kumpulan sasaran sahaja,” katanya ketika dihubungi pemberita hari ini.

Noor Azlan yang juga pakar ekonomi berkata, sementara itu, kerajaan sedang menjalankan banyak program meningkatkan dan membina kemahiran di bawah Tabung Pembangunan Sumber Manusia (HDRF) bagi membantu rakyat Malaysia yang terkesan dengan pandemik itu, termasuk memberi tumpuan kepada pemadanan kerja dan kebolehpasaran tenaga kerja.

Noor Azlan berkata, adalah penting supaya kemiskinan dibuat pentakrifan semula dan diklasifasikan dengan lebih tepat, sama ada kemiskinan kekal atau transit.

“Sebagai contoh kumpulan petugas kabin kru yang ramai dalam kalangan mereka hilang pendapatan akibat pandemik yang menjejaskan industri penerbangan; namun sekiranya kumpulan ini kembali bertugas semula nanti, mereka tidak seharusnya diletakkan dalam kumpulan kemiskinan kekal,” katanya. -Bernama


Azalina positif COVID-19

BANGI, 14 Syaaban 1443H, Khamis – Ahli Parlimen Pengerang, Datuk Seri Azalina Othman Said disahkan positif COVID-19, hari ini.

Pejabat Ahli Parlimen Pengerang dalam satu kenyataan memaklumkan Azalina disahkan positif wabak itu hasil ujian Polimerase-Transkripsi Terbalik (RT-PCR).

“Saya memohon maaf atas kesulitan yang timbul susulan perkembangan ini dan memohon agar sesiapa yang berurusan dengan saya dalam tempoh 48 jam lalu, dapat menjalani saringan COVID-19 yang sewajarnya,” kata Azalina menerusi kenyataan itu.

Ahli Parlimen Pengerang itu hadir di Dewan Rakyat hari ini dan sempat mengemukakan soalan dalam sesi soal jawab lisan berhubung kes kematian dalam tahanan imigresen.


Pilihan raya Turkiye 14 Mei ini

ANKARA, 1 Rejab 1444H, Isnin – Presiden Turkiye, Recep Tayyip Erdogan mengumumkan 14 Mei depan – awal sebulan daripada tarikh asal – sebagai tarikh Pilihan Raya Parlimen dan Presiden negara itu.

Beliau yang berhasrat untuk bertanding semula membuat pengumuman itu ketika persidangan belia pada Sabtu di wilayah barat laut Bursa.

“Saya bersyukur kepada Tuhan kerana kami akan berjalan berdampingan dengan anda, belia yang akan mengundi buat kali pertama, dalam pilihan raya yang akan diadakan pada 14 Mei,” katanya dalam klip video yang disiarkan pejabat presiden semalam.

Beliau sebelum ini telah memberi bayangan mengenai tarikh itu minggu lalu.

Di Bursa, katanya, beliau akan membuat pengumuman rasmi pada 10 Mac, selepas itu Majlis Tertinggi Pilihan Raya Turkiye akan bersedia untuk pilihan raya.

Sekiranya tiada calon yang memperoleh lebih daripada 50 peratus undi, pusingan kedua pengundian akan diadakan pada 28 Mei.

Setakat ini, pakatan pembangkang enam parti masih belum mengemukakan calon presiden.

Sebuah parti pro-Kurdish yang ketiga terbesar di Parlimen ketika ini telah dikecualikan daripada pakatan itu dan berkata, ia mungkin meletakkan calonnya sendiri.

Tinjauan pendapat menunjukkan Pilihan Raya Parlimen dan Presiden akan sengit, dan akan menandakan ujian terbesar Erdogan dalam dua dekad beliau selama di tampuk kuasa tentera serantau, ahli NATO dan ekonomi pasaran utama yang sedang pesat membangun.

Pilihan Raya Presiden dan Parlimen Turkiye dijadualkan diadakan pada 18 Jun tetapi Presiden Erdogan sebelum ini memberi isyarat bahawa hari mengundi boleh diawalkan.

Seorang pegawai Parti AK-nya sebelum ini berkata bahawa pilihan raya pada bulan Jun akan bertepatan dengan musim cuti musim panas apabila orang ramai sedang mengembara. – Agensi


Penolakan usul lanjut tempoh SOSMA : PDRM guna pakai peruntukan lain

KUALA LUMPUR, 21 Syaaban 1443H, Khamis – Polis Diraja Malaysia (PDRM) akan mengguna pakai peruntukan lain bagi kes disiasat Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) selepas 31 Julai ini.

Ketua Polis Negara Tan Sri Acryl Sani Abdullah Sani berkata susulan penolakan usul lanjutan penguatkuasaan Subseksyen itu di Dewan Rakyat hari ini, PDRM akan menggunakan peruntukan di bawah mana-mana undang-undang sedang berkuat kuasa seperti Kanun Prosedur Jenayah untuk melaksana penahanan melalui proses reman di mahkamah.

Beliau berkata PDRM kekal komited bagi menjalankan siasatan sebaik mungkin dengan menggunakan akta sedia ada yang masih berkuat kuasa.

“PDRM mengambil maklum dan menerima keputusan Dewan Rakyat pada 23 Mac (Rabu) yang menolak usul Kementerian Dalam Negeri untuk melanjutkan tempoh kuat kuasa SOSMA selepas 31 Julai ini,” katanya dalam kenyataan.

Mengulas lanjut, Acryl Sani berkata dengan keputusan terbaru itu, PDRM tidak lagi memperuntukkan kuasa penahanan selama 28 hari ke atas individu yang ditahan bagi siasatan melibatkan kes-kes keselamatan bersifat kompleks seperti kesalahan di bawah Bab VI Kanun Keseksaan (kesalahan terhadap negara).

“Selain itu, kesalahan di bawah Bab VI A Kanun Keseksaan (kesalahan berkaitan keganasan); kesalahan di bawah Bab VI B Kanun Keseksaan (kesalahan jenayah terancang); kesalahan di bawah Bab III A Akta Antipemerdagangan Orang dan Antipenyeludupan Migran 2007 dan Akta Langkah-Langkah Khas Menentang Keganasan Luar Negara 2015,” katanya.

Usul lanjutan penguatkuasaan Subseksyen 4(5) SOSMA bagi tempoh lima tahun lagi yang dibentang Menteri Dalam Negeri Datuk Seri Hamzah Zainudin, tidak diluluskan Dewan Rakyat hari ini setelah melalui undi belah bahagian, yang menyaksikan 84 Ahli Parlimen bersetuju manakala 86 lagi tidak bersetuju. – Bernama


Bandar Jenin musnah teruk angkara serangan ganas Israel

TEBING BARAT, 24 Zulhijjah 1444H, Khamis – Presiden Palestin, Mahmoud Abbas melawat bandar Jenin untuk melihat kerosakan teruk akibat serangan tentera pengganas Israel.

Menurut stesen telvisyen Palestin, beliau tiba ke bandar itu menggunakan helikopter dari bandar Ramallah.

Pemimpin utama Palestin itu juga mengunjungi tanah perkuburan Jenin yang menempatkan rakyat Palestin terkorban dalam serangan minggu lalu.

Pada masa sama, Mahmoud menghargai kesungguhan Emiriah Arab bersatu (UAE) dan Algeria yang menyumbang dalam pembangunan dan pembinaan semula kem pelarian Jenin.

“Kami akan memulakan semula pembinaan kem tersebut secepat mungkin,” katanya.

Lawatan ke kem Jenin berkenaan adalah yang pertama ke kem berkenaan sejak 2012.

Minggu lalu, tentera pengganas Israel menamatkan operasi besar-besaran di Jenin dalam tempoh 20 tahun.

Dalam serangan berkenaan, 12 rakyat Palestin yang tidak bersalah termasuk lima kanak-kanak dan lebih 140 yang lain cedera dalam serangan berkenaan, lapor kementerian kesihatan Palestin.

Serangan berkenaan turut menyebabkan kemusnahan besar-besaran di Tebing Barat dengan puluhan kediaman, kenderaan, kedai dan beberapa kemudahan rakyat musnah. – Agensi


Jangan bayar bil dan pinjaman pertanian, desak aktivis Myanmar

YANGON, 15 Ramadan 1442H, Selasa – Aktivis yang menentang junta Myanmar menggesa orang ramai  tidak membayar bil elektrik dan pinjaman pertanian, sebagai sebahagian daripada protes terbaharu sejak rampasan kuasa Februari lalu.

Aktivis pro-demokrasi, Khant Wai Phyo menerusi ucapan pada tunjuk perasaan di bandar Monywa, menggesa ibu bapa untuk tidak menghantar anak-anak mereka ke sekolah.

“Kita semua mesti bekerjasama melakukan boikot bagi menentang junta tentera.

“Kita tidak terlibat dalam sistem mereka, kita tidak bekerjasama dengan mereka,” tegasnya.

Agensi bantuan antarabangsa telah memberi amaran bahawa protes tersebut telah melumpuhkan ekonomi dan meningkatkan prospek kelaparan.

Pergerakan sosial juga menimbulkan keraguan baharu mengenai tawaran baru-baru ini oleh blok wilayah untuk mengakhiri krisis pasca rampasan kuasa.

Aktivis menentang kesepakatan dicapai antara ketua junta dan Persatuan Negara-Negara Asia Tenggara (ASEAN) kononnya untuk mengakhiri pergolakan.

Pemimpin 10 negara anggota ASEAN bertemu dengan Min Aung Hlaing pada sidang kemuncak di ibu negara Indonesia, Jakarta, pada Sabtu lalu.

Menurut kenyataan ketua ASEAN Sultan Brunei Darussalam, sebuah konsensus dicapai di Jakarta.

Lima perkara utama digariskan antaranya mengakhiri kekerasan, mengadakan dialog konstruktif di antara semua pihak, menghantar utusan khusus ASEAN, penerimaan bantuan dan kunjungan utusan ke Myanmar. – Agensi


Sekadar isi tempat kosong,  Zahid tiada ‘material’ PM ke-9

Oleh Athirah Huda Zalhe

BANGI, 19 Rejab 1442H, Rabu – Acap kali kedengaran kedudukan Presiden sesebuah parti politik akan menempatkan seseorang itu sebagai calon Perdana Menteri menjelang pilihan raya umum.

Suasana sedemikian adalah sesuatu yang ‘tradisi’ atau normal sejak dari zaman dahulu sehingga sekarang.

Ia berkait rapat dengan ketokohan dan populariti dimiliki mogul berkenaan, yang sedikit sebanyak mampu mempengaruhi keputusan akhir pilihan raya.

Sebagai contoh, Perikatan Nasional (PN) akan mempertaruhkan kredibiliti milik Tan Sri Muhyiddin Yassin, sementara Pakatan Harapan (PH), Datuk Seri Anwar Ibrahim dan Barisan Nasional (BN) pula Datuk Seri Dr Ahmad Zahid Hamidi.

Namun begitu, menerusi satu undian yang dijalankan sebuah akhbar, Ahmad Zahid hanya menerima satu peratus undian yang menyokong beliau sebagai calon Perdana Menteri ke-9.

Malah, jumlah sokongan yang diterimanya jauh ketinggalan di belakang Timbalannya, Datuk Seri Mohamad Hasan – yang menerima 12 peratus undian.

Mengulas perbezaan jumlah sokongan itu, Amir Ikatan Muslimin Malaysia (ISMA), Ustaz Abdullah Zaik Abd Rahman berkata, nilai kepimpinan yang ada pada Ahmad Zahid belum melayakkan beliau menjadi ‘pemimpin nombor satu’ negara.

“Ini kerana, Presiden UMNO itu seolah-olah tiada visi atau tidak mempunyai visi yang jelas untuk parti, apatah lagi bagi memimpin negara.

“Maka, adakah beliau boleh diharapkan untuk menjadi calon Perdana Menteri walaupun mempunyai latar belakang yang bagus,” katanya kepada Ismaweb.net, hari ini.

Beliau berkata, Ahmad Zahid juga gagal memulihkan reputasi UMNO dan BN yang ‘tumbang’ akibat terpalit dengan pelbagai kes mahkamah, termasuk dirinya sendiri.

“Seolah-olahnya beliau hanya mengisi kekosongan Presiden yang ditinggalkan Najib, tanpa membaiki semula kerosakan di dalam parti.

“Sebab itu, tiada transformasi baharu pun di dalam UMNO sehingga sekarang,” katanya.

Melalui undian dalam talian bertajuk ‘Siapakah Calon PM Pilihan Anda’ itu, Ahmad Zahid hanya menerima 268 undi daripada 34,659 orang, sementara Mohamad Hasan (4,033 undi).

Bagaimanapun, undian berkenaan dimonopoli oleh bekas Presiden UMNO, Datuk Seri Najib Razak iaitu 39 peratus (13,602 undi), diikuti Presiden PAS, Datuk Seri Abdul Hadi Awang (8,628 undi) dan Anwar (5,259 undi).

Muhyiddin pula berada di bawah Mohamad dengan hanya enam peratus (1,958 undi), diikuti Presiden Parti Warisan Sabah, Datuk Seri Shafie Apdal (499 undi) dan Tun Dr Mahathir Mohamad (295 undi).


Doktrin palsu agama Islam: Ibu Yati, 2 individu mengaku tak bersalah

SHAH ALAM, 18 Zulhijjah 1442H, Rabu – Tiga individu termasuk bekas wartawan, Wan Norhayati Wan Alias atau lebih dikenali sebagai Ibu Yati mengaku tidak bersalah di Mahkamah Tinggi Syariah Selangor hari ini atas pertuduhan menjelaskan doktrin palsu berkaitan agama Islam termasuk melalui Facebook, antara Disember tahun lepas hingga Februari tahun ini.

Ketiga-tiga tertuduh Wan Norhayati, 42, Noorafiza Ahmad, 46, dan Abdul Hamid Yeop Zainnuddin, 60, membuat pengakuan tersebut selepas kesemua pertuduhan dibacakan secara berasingan di hadapan Hakim Syarie Mohammad Khalid Shaee@Shaii.

Wan Norhayati dan Noorafiza masing-masing menghadapi tiga dan satu pertuduhan di bawah Seksyen 7 Enakmen Jenayah Syariah (Negeri Selangor) Tahun 1995 iaitu menjelaskan doktrin yang bertentangan dengan hukum syarak.

Abdul Hamid pula menghadapi dua pertuduhan di bawah seksyen yang sama serta satu pertuduhan di bawah Seksyen 9 Enakmen Jenayah Syariah (Negeri Selangor) Tahun 1995 kerana mempersendakan ayat al-Quran.

Di bawah Seksyen 7 Enakmen tersebut, jika sabit kesalahan tertuduh boleh dikenakan hukuman penjara hingga tiga tahun, denda RM5,000 atau enam sebatan atau kombinasi kesemua hukuman itu.

Di bawah Seksyen 9 Enakmen yang sama, sabit kesalahan tertuduh boleh dikenakan hukuman denda RM5,000 atau penjara hingga tiga tahun atau kedua-duanya sekali.

Wan Norhayati dan Noorafiza dituduh melakukan kesemua kesalahan itu pada 2 Disember hingga 2 Februari lepas menggunakan akaun Facebook masing-masing, sementara Abdul Hamid pula kira-kira pukul 9 malam pada 2 Februari di Taman Dato Razali, Kampung Melayu Ampang dekat sini.

Pendakwaan dikendalikan oleh Ketua Pendakwa Syarie Zainor Rashid Hassim dan kesemua tertuduh diwakili Peguam Wan Amir Akram Zainal Abidin.

Mahkamah menetapkan jumlah jaminan sebanyak RM11,000 kepada Wan Norhayati, RM5,000 kepada Noorafiza dan RM9,000 kepada Abdul Hamid dengan masing-masing dua penjamin dan kesemua mereka perlu melapor diri di Pejabat Agama Islam Daerah terdekat serta dilarang memuat naik apa-apa status dalam media sosial.

Kes bagi Wan Norhayati dan Noorafiza akan disebut semula pada 2 November ini manakala Abdul Hamid pada 18 Januari 2022. – Bernama


Polis keluar kompaun bernilai RM3.6 juta kerana langgar SOP di Kuching

KUCHING, 20 Muharram 1443H, Ahad – Polis mengeluarkan 1,382 kompaun dengan nilai keseluruhan RM3.6 juta terhadap orang awam di daerah ini kerana melanggar prosedur operasi standard (SOP) sekatan pergerakan bagi menangani penularan pandemik COVID-19 sejak Mei hingga Jumaat lepas.

Ketua Polis Daerah Kuching, ACP Ahsmon Bajah berkata, terdapat 10 kesalahan utama dikesan dilakukan orang awam sepanjang tempoh itu dengan kesalahan keluar rumah melebihi had waktu mencatat jumlah tertinggi iaitu 383 kes.

“Tidak mengamalkan penjarakan fizikal mencatat 279 kes, tidak memakai pelitup muka (173), kenderaan melebihi kapasiti (136), gagal mendaftar MySejahtera (129) dan melakukan aktiviti di tempat awam (79),” katanya dalam kenyataan hari ini.

Beliau berkata, tidak mematuhi SOP Perintah Kawalan Pergerakan Diperketatkan (PKPD) pula mencatat 58 kes, premis beroperasi tanpa kebenaran (39), mengunjungi premis beroperasi tanpa kebenaran (22), rentas daerah tanpa premit (17) dan lain-lain kesalahan (67). – Bernama


Jho Low dilapor tawar RM1.5 bilion untuk selesai pertuduhan

BANGI,16 Zulhijjah 1443H, Sabtu – Ahli perniagaan dalam buruan, Low Taek Jho atau Jho Low dilaporkan pernah menawarkan RM1.5 bilion kepada kerajaan bagi menyelesaikan pertuduhan terhadapnya.

Bagaimanapun kerajaan dikatakan menolak tawaran yang dihulurkan ahli perniagaan berusia 41 tahun itu, lapor The Edge seperti dipetik Malaysiakini, hari ini.

Laporan yang disiarkan mendakwa bekas Peguam Negara, Tan Sri Mohamed Apandi Ali mewakili Jho Low dalam rundingan dengan kerajaan.

Sementara itu, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar pula mengakui langsung tidak mengetahui mengenai perkara berkenaan.

Jho Low dikaitkan sebagai dalang di sebalik skandal 1Malaysia Development Berhad (1MDB) dan didakwa tanpa kehadiran di Mahkamah Amerika Syarikat (AS) serta Malaysia.

Sehingga kini Jho Low dalam pelarian dan lokasi terkininya tidak diketahui.

Pada 2018, Jabatan Kehakiman AS mendakwa Jho Low dengan konspirasi untuk mengubah berbilion dolar daripada dana kekayaan Malaysia, dan konspirasi untuk melanggar Akta Amalan Rasuah Asing AS.

Di Malaysia, beliau dan rakan sekutunya berdepan lima pertuduhan pengubahan wang haram berjumlah AS$1.03 bilion, selain menghadapi pertuduhan pengubahan wang haram berasingan dengan pembantunya, Eric Tan Kim Loong sebanyak AS$125.97 juta.

Pada 2020, Suruhanjaya Pencegahan Rasuah Malaysia (SPRM) membawa satu lagi pertuduhan terhadap Jho Low serta rakan-rakannya, dan kali ini didakwa terlibat dalam konspirasi jenayah bagi membolehkan bekas Perdana Menteri, Datuk Seri Najib Tun Razak menggunakan kedudukannya untuk menerima rasuah berjumlah RM60,629,839.43.

Bagaimanapun,Jho Low berulang kali mendakwa tidak bersalah dan pada wawancara 2020 beliau mendakwa dirinya hanyalah perantara dalam urusan 1MDB.


KPM cadang tambah guru kaunseling jika kes buli di sekolah meningkat

KUALA LUMPUR, 17 Rabiulakhir 1445H, Rabu – Kementerian Pendidikan (KPM) bercadang untuk menambah bilangan guru bimbingan dan kaunseling sekiranya gejala buli di sekolah di bawah seliaan kementerian itu meningkat, Dewan Rakyat diberitahu hari ini.

Timbalan Menteri Pendidikan, Lim Hui Ying berkata, bimbingan dan kaunseling adalah antara tindakan segera yang boleh diambil dalam menangani gejala sosial itu di sekolah.

“Mereka (pembuli) mesti diberi penyedaran dan bimbingan yang sepatutnya untuk tahu mengapa mereka (tidak sepatutnya) melakukan perbuatan buli. Jadi, kaunseling ini adalah amat mustahak,” katanya ketika menjawab soalan tambahan Dr Ahmad Fakhruddin Fakhrurazi (PN-Kuala Kedah) pada sesi soal jawab.

Sementara itu, Lim berkata, berdasarkan data Sistem Sahsiah Diri Murid (SSDM) KPM, gejala buli di sekolah menunjukkan peningkatan dengan 4,994 kes direkodkan setakat Oktober 2023 berbanding 3,887 kes pada tahun lepas.

Beliau berkata, semua kes itu telah disiasat dan tindakan susulan telah diambil dengan tumpuan memberi bimbingan dan kaunseling kepada mereka yang terbabit.

“Tujuan kami memang adalah untuk memastikan kes buli dapat dikurangkan, terutamanya memberi bimbingan yang sewajarnya kepada pembuli dan mangsa buli,” katanya bagi menjawab soalan tambahan Datuk Muhammad Bakhtiar Wan Chik (PH-Balik Pulau) yang ingin tahu bilangan kes buli di sekolah.- Bernama


Bimbang kesedaran Melayu bangkit punca tuduhan dilempar pada filem Mat Kilau

Oleh Athirah Huda Zalhe

BANGI, 11 Zulhijjah 1443H, Isnin – Tatkala filem Mat Kilau rancak diperkatakan kerana mampu membangkitkan semangat jati diri bangsa, muncul pula ‘serangan’ yang mempertikai dengan pelbagai dakwaan dan tohmahan mengelirukan.

Ada pihak tidak berpuas hati kononnya mendakwa filem Mat Kilau: Kebangkitan Pahlawan sebagai fasis dan mendakwa filem epik ini dibuat tanpa sebarang justifikasi dengan ‘melukis’ setiap watak bukan Melayu sebagai karikatur jahat.

Bahkan, ada juga pihak yang cuba mengaitkan dengan pengapian sentimen agama dan bangsa apabila mendakwa filem terbitan Studio Kembara ini membawa kepada ketidakharmonian masyarakat di Malaysia.

Bersuara mempertahankan filem itu, Presiden Ikatan Muslimin Malaysia (ISMA), Ustaz Muhammad Fauzi Asmuni menegaskan bahawa filem Mat Kilau sekadar cuba menggambarkan sejarah sebagaimana ia berlaku dengan olahan tertentu.

“Isu askar upahan atau penjajah adalah sebahagian daripada realiti sejarah yang berlaku yang tidak mampu dibuang dari sejarah lepas.

“Jika pertikaian itu kerana adegan askar upahan itu dibunuh dengan kejam, sepatutnya kritikan juga diberikan kepada adegan askar-askar upahan membunuh penduduk kampung dengan kejam,” katanya kepada Ismaweb.net, hari ini.

Menurut Ustaz Muhammad Fauzi, tuduhan filem Mat Kilau berunsurkan rasis dan fasis juga hanyalah dakwaan terpilih yang dicipta ke atas filem yang menaikkan semangat serta jati diri Melayu.

Sedangkan, beliau berkata, di dunia terdapat terlalu banyak filem dari China dan Barat yang menggambarkan kekejaman dilakukan oleh pihak lain ke atas mereka.

“Apa yang jelas adalah kemungkinan wujud kebimbangan di kalangan sesetengah pihak yang melihat kesedaran Melayu Islam meningkat.

“Kebimbangan itulah yang menjadi latar belakang tuduhan rasis, fasis dan seumpamanya kerana mereka mahu bangsa Melayu terus layu dan diperkotak katikkan sentiasa,” katanya.

Beliau berkata, kesedaran jati diri Melayu adalah permulaan kepada satu perubahan di dalam negara ini.

“Perubahan itu akan membawa kepada dominasi lebih kukuh Islam dalam urusan kenegaraan.

“Ini bertentangan dengan gerakan yang berlaku sekarang yang bermatlamatkan untuk mengubah struktur dan asas kenegaraan,” katanya.


Isu Azam Baki: Pemuda PAS gesa siasatan bebas, terbuka

BANGI, 3 Jamadilakhir 1443H, Khamis – Dewan Pemuda PAS Malaysia menggesa kerajaan khususnya pimpinan Perdana Menteri, Datuk Seri Ismail Sabri Yaakob untuk mengambil langkah segera dan mengadakan siasatan bebas serta terbuka terhadap dakwaan skandal integriti membabitkan pegawai tertinggi Suruhanjaya Pencegahan Rasuah Malaysia (SPRM).

Ketua Pemuda PAS, Ahmad Fadhli Shaari berkata, pihaknya mengikut rapat isu membabitkan tuduhan-tuduhan terhadap SPRM serta pegawai tertingginya, yang dilihat boleh menjejaskan kredibiliti dan komitmen kerajaan dalam membanteras rasuah serta usaha memperkukuhkan integriti.

Beliau percaya perkara itu perlu diambil serius oleh kerajaan bagi menangkis persepsi buruk kepada pemerintahan dan negara, selain memastikan integriti terus terpelihara.

“Pemuda PAS juga dengan penuh hormat menyarankan supaya semua yang terlibat, termasuk pegawai tertinggi SPRM yang terbabit dalam isu tersebut direhatkan sehingga siasatan selesai dan nama mereka yang terbabit dibersihkan.

“Ini bagi memastikan ketelusan dalam siasatan, serta membuktikan keseriusan kerajaan dalam menegakkan kedaulatan undang-undang.

“Semoga Malaysia sentiasa dipelihara Allah SWT dan kedaulatan undang-undang terus ditegakkan dengan amanah dan berintegriti,” katanya dalam kenyataan, hari ini.

Sebelum ini, dakwaan konflik kepentingan tercetus membabitkan Ketua Pesuruhjaya SPRM, Tan Sri Azam Baki yang dikatakan memiliki saham syarikat awam.

Perkembangan itu susulan dakwaan bekas Ahli Panel SPRM, Edmund Terence Gomez mengenai suruhanjaya itu yang ingin menutup dakwaan salah laku Azam dan menuduh Pengerusi Lembaga Penasihat Pencegahan Rasuah, Tan Sri Abu Zahar Ujang dan Pengerusi Panel Perundingan dan Pencegahan Rasuah, Tan Sri Borhan Dolah tidak menyiasat isu itu secara telus.

Bagaimanapun, Abu Zahar dalam sidang media khas semalam memaklumkan bahawa tiada elemen konflik kepentingan berhubung pembelian saham syarikat oleh Azam seperti yang didakwa.

Katanya, saham yang didakwa oleh Gomez itu adalah tidak benar dan hakikatnya ia adalah kepunyaan Nasir Baki, iaitu adik Azam.

Azam dalam pertemuan diadakan pada 24 November menjelaskan saham berkenaan dibeli oleh adiknya pada tahun 2015 menggunakan namanya dan beliau tidak mempunyai kepentingan dalam pemilikan itu.


Syor imarahkan lagi tulisan Jawi, penerbitan buku dwibahasa

BANGI, 9 Zulhijjah 1441H, Khamis – Dewan Bahasa dan Pustaka (DBP) menyarankan tulisan Jawi diimarahkan lagi di tempat awam supaya dapat membina sikap penerimaan rakyat terhadap salah satu tulisan bahasa kebangsaan itu.

Pengerusi Lembaga Pengelola DBP, Prof Datuk Dr Awang Sariyan turut mengesyorkan penggunaan tulisan Jawi dimulakan di jabatan agama, institusi ataupun agensi kerajaan yang berkaitan agama seperti yang telah dilaksanakan di Johor.

Sambil mengucap tahniah dan terima kasih kepada Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri kerana mengumumkan Kempen Hari Jumaat Hari Jawi, beliau berkata, itu titik permulaan yang baik.

“…seperti yang kita harapkan ia menjadi suatu dasar seluruh kerajaan negeri menyambut Hari Jawi pada Hari Jumaat dan perlu ada pengisian,” katanya kepada TV Pertiwi.

Selain itu, Awang Sariyan yang juga Penyandang Kursi Za’ba Universiti Pendidikan Sultan Idris (UPSI) mencadangkan supaya tulisan Jawi diperkenalkan lagi dalam penerbitan buku termasuk permainan riadah seperti Sahibba.

“Tapi yang penting pada saya adalah penerbitan kalau ada edisi Jawi. Dulu pernah ada edisi Rumi edisi Jawi untuk novel dan buku-buku tertentu.

“Di China bagi saya menarik kerana mengikut pengalaman saya bekerja di sana, banyak buku terbitan bentuk dwibahasa iaitu dua tulisan satu bahasa Cina dan satu lagi bahasa Inggeris.

“Oleh itu, di Malaysia kita boleh buat edisi Rumi, buku yang sama ada edisi Jawi. Itu juga dapat mengimarahkan tulisan Jawi. Kos mungkin lebih kerana dua kali ganda namun boleh difikirkan kaedah untuk menampung kos itu,” katanya.

Pada 10 Julai lalu, Jabatan Perdana Menteri memaklumkan Kempen Hari Jumaat Hari Jawi dalam usaha mengekalkan dan memperkasakan tradisi serta budaya yang membentuk Malaysia.

Menterinya, Datuk Dr Zulkifli Mohamad Al-Bakri berkata, perkara itu disokong penuh oleh semua jemaah menteri dalam mesyuarat 8 Julai.

Tulisan Jawi diiktiraf dalam Perlembagaan Persekutuan seperti yang termaktub dalam Seksyen 9 Akta Bahasa Kebangsaan 1963/67.


Russia nafi laporan perang dengan Ukraine tamat pada 9 Mei

ROM, 1 Syawal 1443H, Isnin – Menteri Luar Russia Sergey Lavrov pada Ahad menafikan laporan yang mendakwa Moscow akan menamatkan perang dengan Ukraine pada 9 Mei, sempena ulang tahun kemenangan Russia terhadap tentera Nazi semasa Perang Dunia Kedua.

“Russia tidak mahu percepatkan operasi khas di Ukraine sehingga ke Hari Kemenangan Terhadap Tentera Nazi, pada 9 Mei,” demikian menurut laporan Agensi Anadolu yang memetik Lavrov berkata demikian kepada saluran televisten Itali, Rete 4.

“Tentera kami tidak akan mengatur semula tindakan mereka untuk menamatkan operasi pada tarikh tertentu,” katanya.

“Rentak operasi di Ukraine terutamanya bergantung kepada keperluan untuk meminima risiko terhadap populasi awam dan anggota tentera Russia”. – Bernama


PRN Melaka masa terbaik rakyat pilih kepimpinan bebas rasuah

MELAKA, 12 Rabiulakhir 1443H, Rabu – Rakyat Melaka memerlukan perubahan polisi kepimpinan yang berintegriti selain memberi fokus kepada rakyat.

Perkara itu disuarakan Timbalan Presiden PAS, Datuk Sri Tuan Ibrahim Tuan Man yang mahu rakyat Melaka menjadi model kehadapan dalam menerajui perubahan menerusi Pilihan Raya Negeri (PRN) Melaka.

“PAS memang terkenal antara parti yang sangat rapat dengan permasalahan rakyat, ketika musibah atau rakyat perlukan bantuan.

“PAS bersama dalam Perikatan Nasional (PN) menentang amalan rasuah, salah guna kuasa dalam apa jua urusan pentadbiran,” katanya.

Justeru, PRN Melaka adalah masa terbaik untuk rakyat Melaka melakukan perubahan ke arah kepimpinan yang bebas rasuah, lompat parti serta tindakan yang memenuhi agenda peribadi dan sebagainya.

“PAS bersama PN berhasrat untuk membina negara sejahtera dengan fokus keluarga bahagia dan bebas amalan nagatif dengan membina masyarakat harmoni ke arah generasi gemilang.

“Amalan negatif itu seperti ketagihan judi, arak dan masalah moral yang menjejaskan keharmonian keluarga, perceraian, penderaan dan sebagainya,” kata beliau.


Kembali muhasabah peranan sebagai anak dan ibu bapa

BANGI, 11 Safar 1444H, Khamis – Tugas ‘menghukum’ bagi isu penganiayaan seorang bapa terhadap anak perempuannya dari sudut seksual dan emosi terletak di bahu pihak berkuasa.

Atas sebab itu, masyarakat perlu dididik untuk bersikap lebih berhati-hati, kata bekas Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri.

Apabila berlaku konflik kekeluargaan seperti yang tular baru-baru ini, itulah saat terbaik masyarakat untuk kembali muhasabah peranan masing-masing sebagai anak dan ibu bapa serta memperkukuh kekurangan yang ada dalam keluarga masing-masing.

“Dari sinilah baru kita belajar tentang keperluan pemeliharaan aib dan kepentingan untuk menyalurkan masalah hanya kepada pihak berautoriti.

“Sistem sokongan seperti ini tidak akan berhasil tanpa ibu bapa dan ahli keluarga yang cakna dan benar-benar memainkan peranannya.

“Kita meletakkan sepenuh kepercayaan kepada sistem perundangan kita. Di samping itu, sebagai muslim kita yakin Allah Maha Adil lagi Bijaksana. Besarnya tanggungjawab ibu bapa, besar juga dosa yang ditanggung jika amanah tidak dilunaskan sebaiknya,” katanya menerusi kenyataan di Facebook beliau.

Dalam pada itu, Dr Zulkifli menegaskan isu berkenaan bukanlah satu isu yang kecil.

“Saya tidak pasti kebenarannya kerana satu-satunya kaedah untuk mensahihkannya adalah muka pengadilan. Tindakan untuk melaporkan ke balai polis adalah amat wajar dan paling utama.

“Sebelum kita membangkitkan tentang aib, perkara yang lebih penting untuk kita muhasabah bersama adalah bagaimana sepatutnya sistem keibubapaan berfungsi sebagai tempat untuk anak-anak mengadu dan melaporkan sebarang masalah.

“Apakah respon mereka? Bagaimana tindakan mereka? Ia akan menentukan bagaimana kesudahannya bagi si anak sama ada masalah itu dipendam dan anak terus merana, atau dibongkar sehingga orang ramai pula yang menghakimi,” katanya.

Terdahulu, bapa kandung pelakon remaja perempuan ditahan polis susulan laporan polis dibuat anaknya membabitkan kes serangan seksual, pengabaian dan memiliki bahan lucah.

Ketua Polis Daerah Subang Jaya, Asisten Komisioner Wan Azlan Wan Mamat berkata, lelaki berusia 43 tahun itu ditahan di Kedah, 2.25 petang pada Selasa.

Sebelum ini, pelakon remaja berkenaan mendedahkan sikap buruk bapanya ketika ditemubual dalam satu program di YouTube.

Pelakon remaja itu mendakwa bapanya melakukan gangguan seksual terhadapnya, selain turut memperlakukan ibunya dengan teruk.


PAS konsisten perkasa MN, pertahan PN

KUALA LUMPUR, 25 Jamadilawal 1442H, Sabtu – Mesyuarat bulanan pimpinan PAS Pusat hanya mesyuarat bulanan biasa, kata Ahli Jawatankuasanya, Datuk Dr Mohd Khairuddin Aman Razali.

Beliau menafikan mesyuarat itu membincangkan mengenai keretakan hubungan di antara UMNO dan Parti Pribumi Bersatu Malaysia (Bersatu), disebabkan enggan mencampuri urusan kedua-dua parti berkenaan.

“Kita tidak bincang (pertelingkahan UMNO dan Bersatu). kita hanya mesyuarat biasa saja. Hanya mesyuarat bulanan, (bincang) laporan biasa setiap bulan.

“(Isu antara UMNO dan Bersatu) itu urusan dalaman mereka,” katanya seperti dilapor media tempatan.

Pada masa sama, Khairuddin berkata, PAS konsisten dengan pendirian untuk memperkasa Muafakat Nasional (MN) dan mempertahankan Perikatan Nasional (PN).

Hal ini selepas UMNO meluluskan untuk membawa usul memutuskan hubungannya dengan Bersatu ke Perhimpunan Agung UMNO hujung bulan ini.

Jelasnya, tidak timbul soal PAS perlu memilih untuk bekerjasama dengan UMNO atau Bersatu buat masa ini, kerana PAS komited untuk bekerjasama dengan kedua-dua parti itu, menerusi MN dan PN.

“Itu adalah ‘tagline’ yang digunakan Presiden PAS (Datuk Seri Abdul Hadi Awang), memperkasakan MN dan mempertahankan PN,” katanya.

Mesyuarat Majlis Kerja Tertinggi (MKT) UMNO kelmarin memutuskan usul hubungan dengan Bersatu sambil mempertahankan kerjasama dengan PAS, akan dibawa ke Perhimpunan Agung UMNO (PAU) hujung bulan ini.

Sebelum ini, Presiden UMNO, Datuk Seri Dr Ahmad Zahid Hamidi dilaporkan berkata, 143 dari 191 ketua UMNO bahagian seluruh negara menyatakan pendirian untuk tidak bekerjasama dengan Bersatu pada Pilihan Raya Umum ke-15 (PRU-15).

PAS bekerjasama dengan UMNO dalam MN, sebelum turut menyertai PN yang didaftarkan secara rasmi sebagai gabungan politik.


7,000 kakitangan kesihatan Singapura dibenar bertudung

SINGAPURA, 25 Rabiulawal 1443H, Isnin – Kesemua 11 farmasi di hospital dan poliklinik kendalian SingHealth yang menjual tudung khas berdepan masalah kehabisan bekalan berikutan kebenaran pemakaian tudung dalam kalangan jururawat tidak lama lagi.

Menurut SingHealth, tudung berkenaan mula berada di pasaran pada 28 Oktober lalu selepas direka khas untuk kakitangan beragama Islam.

SingHealth terdiri daripada lapan poliklinik, lima pusat perubatan, tujuh hospital masyarakat serta awam termasuk Hospital Besar Singapura (SGH) dan Hospital KK Bagi Wanita Dan Kanak-Kanak (KKH) merupakan kelompok jagaan kesihatan yang mengeluarkan tudung rekaannya sendiri.

Lebih 7,000 kakitangan kesihatan wanita muslim dalam sektor perubatan awam di negara ini dibenarkan memakai tudung sebagai mentaati perintah agama.

Kelompok Sistem Kesihatan Universiti Nasional (NUHS) yang terdiri daripada Hospital Besar Ng Teng Fong, Hospital Alexandra dan Hospital Masyarakat Jurong bakal mengeluarkan tudung rekaannya sendiri tidak lama lagi.

Bagaimanapun, NUHS belum lagi mendedahkan tarikh jualan tudungnya tetapi berjanji akan ditawarkan dalam bulan ini yang terdapat dalam tiga warna iaitu biru, hitam dan kelabu.

Kumpulan Jagaan Kesihatan Kebangsaan (NHG) pula yang terdiri daripada Hospital Tan Tock Seng, turut memberi kebenaran kepada kakitangannya mengenakan tudung dan memenuhi garis pandu yang ditetapkan. – Agensi


Belanjawan Alternatif 2022 BERJASA tekankan pemulihan identiti watan

Oleh Ainul Illia Meor Suzurudin

BANGI, 5 Rabiulawal 1443H, Selasa – Parti BERJASA akan melancarkan Belanjawan Alternatif 2022 yang disebut sebagai belanjawan berwibawa untuk tahun kedua berturut-turut.

Ia akan dilancarkan secara rasmi pada 27 Oktober 2021 dua hari sebelum pembentangan Belanjawan 2022 di Dewan Rakyat.

Ketua Penerangannya, Hazwan Mohamad berkata, belanajwan berwibawa daripada BERJASA kali ini akan memfokuskan usaha pemulihan ekonomi rakyat pasca pandemik.

“Belanjawan Alternatif BERJASA akan menyentuh soal kebajikan rakyat dalam kalangan B40 dan M40, golongan rentan (vulnerable group), sektor perniagaan kecil dan sederhana (SME), sektor perkhidmatan awam dan swasta dengan mengusulkan pelbagai pemberian insentif dan galakan.

“Belanjawan ini juga turut menekankan sektor terkesan akibat pandemik antaranya sektor kesihatan awam, pendidikan dan pelancongan,” katanya ketika dihubungi Ismaweb.net, hari ini.

Dalam pada itu, beliau berkata, antara perkara lain yang bakal dimuatkan dalam belanjawan ini adalah insentif khas pengekalan dan pemulihan identiti watan.

“Sebagai contoh, usaha memulihara dan memperkasa tapak warisan dunia termasuk usaha menyeluruh berkaitan tapak ekskavasi Sungai Batu yang diiktiraf sebagai Tamadun Tertua Melayu,” katanya.

BERJASA juga akan menekankan usaha pengukuhan fiskal negara dalam perincian belanjawan yang mana menyentuh aspek penjimatan belanja kerajaan terhadap kos tidak penting dan urustadbir perbendaharaan negara yang lebih telus.

Belanjawan 2022 akan dibentangkan pada 29 Oktober ini.

Menteri Kewangan, Tengku Datuk Seri Zafrul Tengku Abdul Aziz berkata, Belanjawan 2022 memfokuskan tiga dasar utama iaitu memacu pemulihan ekonomi (recovery), membina semula daya tahan negara (resilience) dan memangkin pembaharuan (reform).


Kebakaran tahfiz: Nasib remaja dituduh bunuh diketahui esok

KUALA LUMPUR, 26 Zulhijjah 1441H, Ahad  – Seorang remaja lelaki yang didakwa membunuh 23 individu dalam kebakaran di  Pusat Tahfiz Darul Quran Ittifaqiyah hampir tiga tahun lalu akan mengetahui nasibnya esok, sama ada dia akan melangkah keluar dari mahkamah sebagai seorang yang bebas atau bersalah seperti yang dituduh.

Hakim Mahkamah Tinggi Datuk Azman Abdullah dijadualkan membuat keputusan itu pada 2.30 petang.

Pihak pembelaan mengakhiri kes mereka pada 19 Jun lalu selepas memanggil enam saksi.

Pada 28 Januari 2020, Azman memerintahkan remaja itu yang berusia 16 tahun ketika didakwa melakukan kesalahan berkenaan, membela diri selepas mendapati pendakwaan berjaya membuktikan kes prima facie terhadap tertuduh yang kini berusia 19 tahun.

Mahkamah bagaimanapun  melepas dan membebaskan seorang lagi individu yang seusia remaja itu, yang dituduh bersama-samanya tanpa dipanggil membela diri.

Pada awalnya kedua-dua mereka dituduh secara bersama atas kesalahan membunuh, namun pertuduhan itu dipinda susulan keputusan pada akhir kes pendakwaan.

Menurut pertuduhan yang dipinda, remaja itu bersama seseorang yang tidak dicamkan, dituduh membunuh dan menyebabkan kematian 23 penghuni pusat tahfiz beralamat di Jalan Keramat Hujung, Kampung Datuk Keramat, Wangsa Maju, di sini antara 4.15 pagi dan 6.45 pagi, pada 14 September 2017.

Dia didakwa dengan 23 pertuduhan, masing-masing menurut Seksyen 302 Kanun Keseksaan yang dibaca bersama Seksyen 34 kanun sama yang memperuntukkan hukuman mati mandatori jika sabit kesalahan.

Bagaimanapun, Seksyen 97(1)  Akta Kanak-kanak 2001 memperuntukkan pesalah di bawah umur 18 tahun tidak boleh dikenakan hukuman mati dan boleh diganti dengan hukuman penjara selama diperkenankan oleh Yang di-Pertuan Agong seperti yang diperuntukkan Seksyen 97(2) akta sama.

Seksyen 94 akta sama memberi kuasa kepada mahkamah untuk memerintahkan ibu bapa atau penjaga dikenakan denda atau pampasan.

Pendakwaan dikendalikan oleh Timbalan Pendakwa Raya Julia Ibrahim, sementara tertuduh diwakili peguam Haijan Omar.

Seramai 71 saksi memberi keterangan semasa peringkat pendakwaan yang bermula pada 30 Mei 2018.

Antaranya ialah Pengarah (Bahagian Keselamatan Kebakaran) Jabatan Bomba dan Penyelamat Malaysia (JPBM)  Putrajaya Edwin Galan Teruki yang memberitahu mahkamah injap dua tangki gas yang ditemukan di lokasi kebakaran di pusat tahfiz itu telah ditebuk.

Seorang lagi saksi, pegawai sains di Makmal Siasatan Kebakaran JPBM Kuala Lumpur Yusnita Osman berkata, kesan petrol ditemukan pada sampel yang diambil daripada bangunan yang terbabit dalam kebakaran.

Sementara itu, remaja berkenaan dalam pembelaannya menafikan berada di perkarangan tahfiz ketika kejadian.

Seorang lagi saksi pembelaan, remaja berusia 19 tahun, memberitahu Mahkamah Tinggi yang dia bersama-sama tertuduh serta rakan-rakan lain menghisap ganja sebelum kebakaran berlaku.

Saksi pembelaan ketiga itu berkata, enam rakannya termasuk tertuduh, datang ke rumahnya dan mereka kemudian menunggang motosikal ke sebuah pondok di Taman Balak, Datuk Keramat di sini untuk menghisap ganja antara 1 dan 2 pagi pada 14 September 2017.

Tragedi menyayat hati itu mengorbankan 21 pelajar dan dua guru yang terperangkap di tingkat tiga asrama pusat tahfiz berkenaan. -Bernama